Katalogoa, euskal sorkuntzaren erakusleiho bizia

Liburuak, jostailuak eta jokoak, musika, filmak, komikiak, aldizkariak, e-bookak, informatika eta app-ak, gurasoentzako materiala... 0-16 urte artekoentzako milaka produktu, guztiak euskaraz, klik bakarrera, www.katalogoa.eus web orrialdean.

Euskarazko produktuen bilduma aberatsa dugu eskura sarean urte osoan katalogoa.eus atarian, nahi dugun hori aurkitzeko bilaketa sistema erraz batekin. Urtean behin, azaroan, web orrialdean dagoen eskaintza zabal horren lagin bat papereko edizioan jaso eta herriz herriz zabaltzen dute Hego Euskal Herrian barrena, egitasmoan parte hartzen duten lau herrialdeotako udal eta mankomunitate hainbatek. Tartean Buruntzaldean, prestaketa eta banaketa lanez arduratzen diren Andoain, Astigarraga, Hernani, Lasarte-Oria, Urnieta eta Usurbilgo Udalen eskutik.

Ikastetxeetan nahiz udal zerbitzuetan uzten dituzte, herritarrek eskuratu eta etxeetara eramateko. Katalogoaren papereko ediziorako materialen hautaketarako lan talde bat dute. Disken aukeraketaz arduratzen da Jon Eskisabel. Argitaletxe nahiz autoekoizpen aldetik dagoen sorkuntza jario etengabetik 32 lan hautatu behar izaten ditu 12-16 urte arteko gazteei zuzendutako eskaintza biltzen duen esku-orrirako, dozena inguru 0-12 urte arteko haurrei zuzendurikoan. Badok.eus Berriaren euskal musikaren atarian lan egiten jardundakoa, erreferentziagune gisa baliatu izan du webgune hau katalogoa.eus elikatzeko. «Astero argitaratzen ziren diskoen gainean egon naiz. Informazio asko nire ohiko lanetik jasotzen nuen. Argitaratzen zihoana Katalogoaren webgunera igotzea», horixe izan da bere egitekoa.

Sorkuntza lan bakoitzari informazioa eransten dio; norena den, nork argitaratua, non eskura daitekeen...

«Oreka bat mantentzen saiatzen gara»

Sarean ere lan bera egiten du Eskisabelek, baina hautaketa lan hain zorrotzik egin beharrik izan gabe. Bai autoekoizpenak, baita argitaletxeek plazaraturikoak ere, «denak igotzen ditut. Baina argitaratzen diren asko gero ez daude salgai online». Hortxe lerrootan mintzagai dugun atariak duen muga saihestezina; webgunearen logika, erakusleihoa izateaz gain, euskarazko produktuok gero salerosketan jartzen dituzten argitaletxeetara bideratzea baita. Bistan denez, ordea, autoekoizpenen kasuan ez da posible. Horregatik, diskoen kasuan, katalogoan argitaratua izateko baldintza nagusia, betebeharreko euskararen irizpideaz gain, online salgai egotea da. «Lan autoekoitzi asko dago kontzertu edo tabernetan saltzen dituztenak eta zaila da online Interneten erostea. Horregatik horiek normalean ez ditut zintzilikatzen», dio Eskisabelek. Gainerakoan, bereizketarik ez du egiten, «ez estilo, jatorri, oihartzun, edota taldearen tamainaren aldetik. Halako oreka bat mantentzen saiatzen naiz».

Ikusgarritasuna, hedapenerako giltzarri

Lanketa hau guztia zertarako baliagarria den galdetu diogu Eskisabeli. «Euskarazko ekoizpenari ikusgarritasuna ematen laguntzen du. Beharbada hori da katalogoaren helburu nagusietako bat». Erakusteko dagoena ez da eskaintza urria. «Ekoizpen hori guztia zabaltzen laguntzea, ikusgarritasuna eman eta jendearengana heltzea, hori da helburu nagusia. Ikusgarritasun horrek emango dio gero ekoizpen horri bultzada, kontsumitua izateko aukera, jendeak hautatzeko modua izan dezan. Ikusgarritasunik gabe ez dago ezer». Horregatik bere ustez, «inoiz baino beharrezkoagoa da ikusgarritasun hori bermatzea».

Ildo horretan, halako egitasmo gehiagoren beharra sumatzen du Jon Eskisabelek. «Euskal Herri osoko eskualde eta herrietan antzeko ekimenak martxan jartzea ez legoke gaizki. Sekulako ezagutza falta dago, lan handia egiteke».

AISIALDIA EUSKARAZ BIZITZEKO

Euskarazko Produktuen Katalogoa Nafarroan sortu zuten, euskara teknikariak biltzen dituen mankomunitatetik, aisialdirako dauden euskarazko produktuen berri eman asmoz gurasoei, eta sortze lanon salerosketa bultzatzeko, «azken batean, gaztetxo horiek aisialdia euskaraz bizitzeko», Malores Etxeberria Hernaniko Udaleko euskara teknikari ohiak azaldu digunez. Duen eskaintza eta hedadura aintzakotzat hartuta, Euskal Herrian bereizgarriok dituen proiektu bakar honetara batu ziren Buruntzaldea osatzen duten sei udalerrietako udalak. «Gustatu egin zitzaigun eta haiekin hartuemanetan jarri ginen, parte hartzeko aukera izango genukeen jakiteko», eta halaxe hasi ziren, jada mende laurdena betetzear duen katalogoan esku-hartzen. Nafarroatik eskualde honetara jauzi egin zuen proiektuak. Eta denborarekin, Buruntzaldetik «Gipuzkoara, Bizkaira eta Arabara zabaldu zen».

Aztikerrekin eginiko azterlantxoak agerian utzi zuen katalogoak euskarazko produktuen salerosketetan bazuela eragina, eta beste datu esanguratsu bat; paperak agintzen zuela oraindik, digitalizazioaren aldeko apustua egin duten arren.

Egun, udalerri parte hartzaileen kopurua «kopuru politean mantentzen da». Baina badira katalogoaren ordez, katalogoa.eus webguneak harpidetzen bidez eskaintzen duen pdf-a eskuratu nahi izaten duten udalerriak. Egitasmoaren bideragarritasunean eragiten du horrek, izan ere papereko edizioak ordaintzen ditu egitasmoaren gastuak. Dagoen eskaintza «erauntsi horretan leku bat bilatzea oso zaila da», baina hor dirau mende laurdenez katalogoak. Halako izaera duen egitasmo bakarra Euskal Herrian. Ibilbide luze honen gakoa nabarmendu digu Malores Etxeberriak. «Elkartzeak eta aurrez aurrekoak egiten du proiektuak aurrera ateratzea eta horrek badu balio bat», 25 urte betetzear dituen Euskarazko Produktuen Katalogoak argi utzi duen moduan.


Elorrio eta Berriz itxiko dituzte astelehenetik aurrera

Eusko Jaurlaritzak publikaturiko dekretu berriaren arabera, Araba, Bizkaia eta Gipuzkoako 19 herri perimetralki itxiko dituzte astelehenetik aurrera, tartean, Elorrio eta Berriz.

Herri hauetako bizilagunek aukera edukiko dute alboko herrietara joateko, erosketak egitera.


Mende laurden bat zientziaren dibulgazioa uhinetan barreiatzen

Euskadi Irratiko 'Norteko ferrokarrila' saioak 25 urte bete ditu, eta atal berezia egingo dute etzi


Juan Madariagak zabalduko du 700. urteurreneko liburu bildumaren hitzaldi zikloa

Gaur, asteazkena, izango da hitzaldia, 19:00etan, Sanagustinen

Juan Madariagaren esanetan, "Azpeitia ezustekoa izan da, historia erakargarria du"


"Txipez gain talentua" ere falta dela diote Garaia Parkeko adituek

Bertara talentua erakartzeko "gizartearen eta erakundeen inplikazioa" beharrezkoa direla uste dute. Ez hori bakarrik, bertan jaio edo bertan ikasi duen talentudun pertsonak fidalizatzen asmatzea ere "funtsezkotzat" jo dute.

Txipen faltaz gain, enpresek "talentu gabezia" dutela uste du Garaia Parke Teknologikoko negozio garapen arduradun Idurre Albizuk. "Azken hilabeteotan sarritan entzuten ari gara mundu mailan txip gabezia handia dagoela, eta horrek eragin zuzena duela gure enpresetan, eta kontsumitzen ditugun produktuetan eta zerbitzuetan. Hala ere, gure enpresek izan dute beste gabezia garrantzitsu bat: talentu gabezia; COVID-19ak are gehiago azaleratu duena".

Alde horretatik, employer branding bezalako estrategien beharra azpimarratu du: "Garaia Parke Teknologikoaren betebeharretako bat da kanpoan dauden enpresen beharrei entzutea eta guztiei zerbitzua ematea, eta erantzun aproposa eskaintzea ekonomiaren eta gizartearen garapenari. Duela pare bat urte, Garaia Parke Teknologikoan employer branding-ari buruzko saio batzuk egin genituen. Zer da hori? Bada talentua enpresetara erakartzeko estrategia bat, funtsean marketina erabiltzen duena. Hiriburuetan employer branding kontzeptua futbolean bezala erabiltzen da, beste herrialdeetako profesionalak erakartzeko eta fitxaketak egiteko. Ekintza horietan, lan eskaintza erakargarria proposatzeaz aparte, bizileku erakargarria, aisialdirako aukera anitza eta aberasgarria eta bikotearentzat eta haurrentzat –baleude– lan eta hezkuntza aukerak ere gehitzen dira. Erakartzeko modu horretan, enpresek egiten duten esfortzuaz aparte, erakunde publikoek eta gizarteak zeresan handia dute enpresa inguratzen duten beste arlo guztiak erakargarri izateko. Baina ezin magiarik egin, eta enpresak kokatzeko hartzen diren erabakiak ez dira beti irizpide honekin egiten; orain arte ez, behintzat".

"Kanpoko talentua gurera erakartzen asmatu behar dugu; baita gurean dagoena fidelizatzen ere".

Kanpoko talentuaz gain, bertako talentua fidelizatzea ere funtsezkotzat jo du: "Baina, agian, erakartze hori egin aurretik, bertako talentua zaindu eta fidelizatu beharko genuke. Bertan jaiotako gazteak edo bertan ikasi dutenak gure talentu harrobia dira. Harrobi horretan gero eta presentzia handiagoa dute emakumeak, eta baita bizitza hobeago baten ametsarekin ingurutik edo atzerritik gure artera etorri direnek ere. Horiek guztiek gure talentuaren harrobi izateko aukera dugu. Txipekin ez dugu asmatu, ezta talentua erakartzen ere, baina azken arlo honetan arreta eta baliabideak jartzeko garaia da, gure gizartearen eta enpresen etorkizunari erabat lotuta baitago".


Emakumeenganako Indarkeriaren Aurkako Nazioarteko Eguna

Elkarretaratzea, adierazpenaren irakurketa eta ibilaldia esku moreen lorategiraino. Honako hauek parte hartuko dute: Jado ikastetxea, Ategorri BHI, Erandio BHI, Tartanga LHII, Erandio IEFPS.


«Gozamena da jende honekin Zubietan izatea; segitu nahi dut»

Realak ondo kokatuta ekingo dio ligaren azken herenari, Igor Zubeldiaren ustez. Azkoitiarra «gustura» dago txuri-urdinek egin duten lanarekin, baita berak egin duenarekin ere.


Joxe Forcada Arrieta zinegotzi ohia zendu da

1987ko ekainaren 10ean egin ziren Udal hauteskundeetan Eusko Alkartasunako zerrendan aurkeztu zen, bigarren postuan. Xabier Huitzirekin eta Jesus Guerrerorekin batera, EAko ordezkaritza osatu zuten agintaldi hartan.

Gipuzkoa mailan PSE eta EA alderdien arteko akordioari esker, Euskadi Ezkerrako Carlos Sanz izendatu zuten alkate. Nahiz eta alderdi bozkatuena Herri Batasuna izan. Joxean Barandiaran izan zen orduko HBko alkategaia.

Joxe Forcada Arrieta Andoaingo Kale Nagusian jaio zen, 1930ean. Seme bakarra izan zen, ama oso gazterik zela hil baitzen. Aita Errioxatik etorritakoa zen, eta ama Leintz Gatzagakoa. Ahotsak.eus webgunean parte hartu zuen eta bertan Andoaingo gertaera historiko askori buruzko aipamenak egin zituen. Horietako bat Trentxikiari buruzkoa zen.

Joxeren emaztea Manoli Orbegozo da, eta bien seme-alabak dira Arantxa eta Fede. Hileta bihar izango da Santa Krutz elizan, 19:30ean hasita.


Espainiako Gobernuak lasai aztertu nahi du Arandina kasuaren epaia

Pilar Llop Justizia ministroak ez du baztertu legean aldaketak egitea. Hala ere, epaia "arretaz" aztertu behar dutela berretsi du.


Etxebizitzaren alokairurako dirulaguntza eskatzeko epea ireki du Zestoako Udalak

Etxebizitzaren alokairuaren errenta ordaintzeko dirulaguntzetara 30.000 euro bideratuko ditu Zestoako Udalak. Laguntza horien eskaerak datorren irailaren 1a baino lehen egin behar dira udaletxean.

Etxebizitzaren alokairua ordaintzeko dirulaguntza eskatzeko epea zabaldu du Zestoako Udalak. Laguntzaren eskaera egiteko epea irailaren 1era bitartekoa da. 30.000 euro bideratuko ditu udalak laguntza hauek eman ahal izateko aurtengo udal aurrekontuetatik. Etxebizitzaren alokairu errenta gehienez 550 eurokoa izan beharko da dirulaguntza eskatu ahal izateko, eta eskatzailearen diru sarrerak ere kontuan hartuko ditu herri erakundeak.

Iaz ere etxebizitzaren alokairurako dirulaguntzak eman zituen Zestoako Udalak, eta orduan hamalau izan ziren onuradunak.

Etxebizitza alokairuaren dirulaguntzak honako herritarrei zuzendutakoak dira: 18-35 urte bitarteko gazteak, mugikortasun urria duten pertsonak, bananduta daudenak, 70 urtetik gorakoak direnak, alargunak eta seme-alabak beren kargura dituzten guraso bakarreko familiak. Herriko kolektibo horiei etxebizitzaren alokairua ordaintzen laguntzea da Zestoako Udalak onartutako dirulaguntzen helburua.

Udalak dirulaguntzen oinarrietan jaso duenez, "alokairuan hartuta daukaten etxebizitza partekatzen duten guztiak izan ahal dira onuradunak, baldin eta errentamendu kontratua denek sinatuta badute banan-banan".

Eskaera, irailaren 1a arte

Irailaren 1a bitarteko epean aurkeztu beharko da laguntza eskaera eta eskatutako dokumentazio guztia udaletxean. Besteak beste aurkeztu beharreko agiriak dira: dirulaguntzaren eskaera orria, behar bezala beteta eta sinatuta; laguntza eskatzen duen pertsonaren edota pertsonen Nortasun Agirien kopiak edota egoitza txartelaren fotokopia; tartean, adin txikikorik balego, Familia Liburuaren fotokopia; eskatzailearen eta Bizikidetza Unitatearen errolda agiria; etxebizitzaren alokairu kontratuaren fotokopia; kontu korrontearen titularitatea egiaztatzen duen agiria; Espainiako Estatuan etxebizitza baten jabe ez izatea ziurtatzen duen agiria (jabetza erregistroak emandakoa, gehienez laguntza eskatu aurreko hamabost egun lehenagokoa); bizikidetza unitateko kide guztien diru-sarreren egiaztatze agiriak, eta administrazioaren Gizarte Segurantzako betebeharrak nahiz zerga betebeharrak beteta izatearen egiaztagiria.

Zestoako Udalak etxebizitzaren alokairurako emango duen dirulaguntza kopurua eskatzailearen diru sarreren araberakoa izango da. Eskaera bakoitzeko gehienez 250 euroko dirulaguntza emango du hileko, eta gehienez hamabi hilabeteko epealdi batetarako izango da laguntza hori.


"Magma mia" bakarrizketa NOAUA!ren Kulturaldian

"Magma mia" Beatriz Egizabalen bakarrizketa lana Sutegin izan da NOAUA!ren Kulturaldian. Leporaino bete da auditorioa eta barre algararik ez da falta izan une oro.


Markel Olano: ''Egoera egonkortzen hasi da adinekoen egoitzetan''

Markel Olanok "Egun on Euskadi" saioan adierazi duenez, aste pare batean "Gipuzkoako egoiliar eta langileak inmunizatuta izango dira".


Diablues Eta Bluezifer taldea

Sarrerak, zortzi euro.


Nekane Zinkunegi: "Ezinbestekoa da EH Bilduk herriz herri duen sarea zabaltzea"

EH Bilduren Gipuzkoako arduradun politiko izendatu dute Nekane Zinkunegi (Errezil, 1990). Martxan da jada errezildarra,

eta postu berria "ilusioz eta arduraz" hartu duela azaldu du.

EH Bilduren Gipuzkoako arduradun politikoa zara. Nola hartu duzu erronka?

2019an hasi nintzen lanean EH Bildun, baina 2011tik izan dut lotura koalizioarekin; hau da, Bilduren sorreratik. Horrez gain, 2015-2019 agintaldian zinegotzia ere izan nintzen Errezilgo Udalean. Tarte horretan, EH Bilduren 2017ko kongresuan izan nintzen, eta ordutik koalizioa egonkortzen ikusi dut; iruditzen zait saretze eta kohesionatze lan indartsua egin dela, eta datozen urteetarako erronkak kontuan izanda, garai interesgarrietan eta erabakigarrietan gaude. Ilusioarekin hartu dut erronka, iruditzen baitzait ardura honek aukera ematen didala une batzueen lekuko eta eragile izateko. Era berean, ardura handiz hartu dut postua; izan ere, une honetan presentzia instituzional handia du EH Bilduk Gipuzkoan, eta lurraldeko alkatetzen erdiak koalizioaren esku daude. Zuhurtziaz jokatu behar dugu.

Arduradun politiko izan aurretik, EH Bilduren komunikazio arloan aritu zara lanean. Aldaketa handia izan al da?

Bai. 2020ko irailean hasi nintzen komunikazio arloan lanean, eta beste ikuspegi bat hartu nuen. Arduradun politiko izatea beste kontu bat da; Gipuzkoa osotasunetik irudikatu behar da, baina aldi berean, herri bakoitzeko berezitasunak zeintzuk diren jakin behar da, eta herri bakoitzaren izaera errespetatu. Jauzi handia da, baina arduradun politiko postuaren atzean talde oso bat dago. Alde horretatik, babestuta sentitzen naiz.

Nola gogoratzen duzu Errezilgo Udalean zinegotzi izan zineneko garaia?

2015-2019 agintaldiko oso oroitzapen onak ditut. 2011n Bildu Errezilgo Udalera iritsi zenean topatutako egoera oso gogorra izan zen; udala guztiz zorpetuta zegoen, eta ondorioz, garai hartan Bilduk gobernatutako Foru Aldundiak plan ekonomiko bat ezarri zion udalari. Halere, 2015-2019 agintaldian esan ahal izan genuen zorrari buelta emateko fasean sartu ginela, eta udalak inbertsioetarako beste gaitasun eta askatasun batzuk eskuratu zituen. Era berean, garai hartan udalera sartu ginenetariko asko dagoeneko festa batzordean, guraso elkartean eta beste saltsa batzuetan mugitzen ginen. Beraz, oso naturala izan zen herri mugimendua eta jarduera soziala udalera helaraztea.

Herri txiki batean politika egitetik lurraldeko arduradun izatera igarota, asko aldatu al da zure begirada?

Bai. Udalera ideia oso konkretuarekin joaten zara, eta Errezilgoa udal txiki bat denez eta teknikari gutxi daudenez, horiek egin ohi dituzten lan asko zure esku gelditzen dira. Erronka eta pisu aldetik beste tamaina bateko gauzak izaten dira, eta beste tamaina bateko udalen berri izanda, zure ikuspegia asko zabaltzen da; konturatzen zara eskualde desberdin batekoa izan arren, badirela leku guztietan errepikatzen diren errealitateak.

Gipuzkoako zuzendaritza taldearen proposamena aurkeztu duzue orain. Zeintzuk izango dira lantaldearen erronkak?

Aste honetan berretsiko da zuzendaritza taldea, hautagaitza bakarra aurkeztu baita. 2023. urtean hauteskunde ziklo berri bat hasiko dugu; udal eta foru hauteskundeak izango dira, Espainiako Kongresukoak ondoren… Gipuzkoaren kasuan, azken hauteskunde aldietan goranzko joera mantendu dugu; hainbat alkatetza berretsi genituen 2019an, eta alkatetza lortu ez arren bigarren indarra izan garen beste udal askotan, mantendu egin gara. Erronka kuantitatiboak zehaztu ditugu, eta besteak beste, nahiko genuke lehen indarra izan garen lekuetan alkatetza berreskuratzea eta gaur egun akordio bidez ditugun alkatetzetan ordezkaritza areagotzea. Erronka horiek lortzeko ezinbestekoa da EH Bilduk herriz herri duen sare hori zabaltzea eta ahalik eta egituratuen edukitzea. Kongresu bakoitzak markatzen duen lau urteko epealdi bat dago, eta EH Bilduk bere buruari jarritako erronketan kokatzen da hori guztia eta gobernu bokaziora, estatu bokaziora eta justizia sozialera bidean ahalik eta gehien aurreratzea. Eta gero, nola ez, gure proiektu politikoaren barruan dago burujabetza, eta luzera begirako perspektiban ahalik eta urrats gehiena ematea komeni da euskal errepublika lortzeko.

Lurraldeetako arduradun politikoetatik gazteena zara zu.

Alde horretatik, iruditzen zait ibilbide baten beharra dudala; esperientzia pilatu behar dut, eta zortekoa sentitzen naiz zuzendaritzako jendearekin foro horiek partekatzeko aukera dudalako. Bestalde, iruditzen zait gaztetasunetik gauzak ikusteko beste modu bat eskaini dezakedala, eta horrek bertigoa, eta aldi berean, motibazioa ematen dizkit. Orain da garaia gazte baten ikuspuntutik kezka eragiten digunari ekarpena egiteko.

Zuen leloak dioen bezala, hamar urte baino ez dira pasatu EH Bildu koalizioa sortu zenetik. Zein izan da azken hamarkada honetan izan duen bilakaera?

Hamar urte asko dira pertsona baten bizitzan, baina herri baten historian ez dute asko esan nahi. EH Bilduk, ordea, azken hamar urteetan sekulako bilakaera izan du. 2011n, koalizioa osatzean, eskaintza berria egin zitzaion herri honetako sektore abertzale eta aurrerakoiari, ordura arte hegemonikoak ziren indarrekin buruz buru lehiatzeko. Indar moduan asko egonkortu gara, eta akaso, gure gainean genituen zenbait aurreiritziri aurre egin diegu; erakutsi dugu herritarren bizitzan onurak ekar ditzakegula. Sektore askotako jendeak osatzen du EH Bildu, eta izaera militantea dugu gure baitan; horrek eramaten gaitu une oro hankak lurrean izatera.

Gipuzkoan bigarren indarra zarete. Zein dira zuen aurreikuspenak datozen hauteskundeetara begira?

Gipuzkoako Foru Aldundiaren eta Eusko Jaurlaritzaren soziometroen emaitzak atera dira. Datorren legealdian Eusko Legebiltzarrean 22 eserleku izango genituzkeela diote, egun ditugunak baino bat gehiago, eta Gipuzkoan ere bi batzarkide gehiago izango genituzke: hemeretzi. Inkestetatik haratago, aurreikuspenak onak direla iruditzen zait, eta ez da joera sozial bat bakarrik. Izan ere, gure alkatetzetatik erakusten dugun gobernantza ereduak eragin du jendeak gurekiko duen fidagarritasuna eta leialtasuna. Ez dugu gobernu lehia baterako beldurrik.

Eta politika instituzionaletik kanpo, nola ikusten duzue herri mugimendua?

Euskal Herria mugimendu aldetik sekulako zabaltasuna eta aniztasuna duen lekua da, eta Gipuzkoan bertan ere herrigintzarako, elkartegintzarako eta saretzeko iniziatiba eta joera dago. Faktore indartsua da herri mugimendua, eta eragina du politika instituzionalean ere. Hori guretzat bermea da, hankak lurrean izatera eramaten gaituelako, eta aldi berean, gu ere herri mugimenduaren aldarrikapenak instituzioetara eramateko bermea gara. EH Bilduk ordezkaritza instituzionala izateaz gain, dinamika sozialean eragiteko subjektua ere izan behar du. Pixkanaka, herri batzuetan presentzia gehiagorekin eta besteetan gutxiagorekin, baina pausoak ematen ari gara. Presentzia hori zenbat eta zabalagoa izan, orduan eta indar handiagoko oinarri sendoa izango dugu.


Udal gobernuaren "anbizio falta" gaitzetsi du Lasarte-Oriako PPk

Hedabideetara bidalitako idatzi batean jaso ditu alderdiak udal gobernuak irailean hartutako bi erabakiren inguruko iritzia: Michelin II eremuko antolamendu plan bereziaren proiektua eta Teresategiko lan hitzarmena.

Alejandro Saenz Lasarte-Oriako bozeramailearen ustez, biak ala biak "anbizio eskaseko" egitasmoak dira, eta agerian uzten dute udal kudeaketaren "identitate falta" eta haren "epe motzerako joera" betikotzen dute.

Michelin II-ren kasuan, merkataritza-gune bat, tailer mekaniko bat, hotel bat eta gasolindegi bat barne hartuko duen eremu bat proiektatu dute, eta horrek ez die, Saenzen iritziz, "herriaren errealitateari eta beharrei erantzuten". Batetik, azalera handiko beste lau gune baitaude -hiru, herriko sarbideetan eta Urbil-, eta bestetik, herriak jada badituen zerbitzuak direlako. Hortaz, "galdutako garapen aukera" izateaz gain, bai merkatari txikientzako bai enpresa txiki eta ertainentzako "albiste txarra" dela uste du PPk.

Teresategiri dagokionez, berriz, Saenzen ustez, udal gobernu taldeak "apurrekin" arindu nahi du Leroy Merlinen ezartzeak herriko saltoki txikiei eta gainerako gizarte eragileein eragindako "haserrea". Izan ere, sinatutako lan hitzarmenean langabezian dauden, gutxienez, 50 lasarteoriatar bost urtez kontratatuta edukitzeko konpromisoa hartu badu ere enpresak, Saenzen arabera, horrek ez du hura behartzen bost urteko kontratu hori jarraian betetzera. "Laburbilduz, lasarteoriatarrentzat inolako egonkortasunik eta jarraipen bermaturik gabeko bost urteko kontratua, gure herrian %9 baino gehiagoko langabezia izanik, hau da, 800 pertsona baino gehiago", adieraziz amaitu du idatzia.


"FreshCool" ikuskizuna

Tio Teronen Semeak euskal dantza tradizionala eta umorea uztartzen dituen musikari eta dantzari taldea da. “FreshCool” emanaldiaren onarriak euskal dantza eta parranda dira. Herriz-herri saltoka, giro paregabea sortzeko gai dira Oarsoaldeko eta Donostiako gazte hauek.

Beharrezko izen ematea:

Online urduñarrentzat, ekainak 7 eta 8 https://labur.eus/UrdunaTioTeronenSemeak

Alondegian aurrez aurre (Urduñako eta Arrastariako herritarrentzat), ekainak 9

Soberazko sarrerak Alondegian beste herrietakoentzat ekainak 14, 15 eta 16


Enkartelada gaur, Plazatik abiatuta

Ostiralero bezala, hitzordua jarri dute Hernaniko preso eta iheslarien senide eta lagunek. Enkartelada egingo dute gaur, Plazatik abiatuta, arratsaldeko 19:00etan. «Aldarrikatu nahi dugu euskal presoek eskubidea dutela Euskal Herrian egoteko; eta larri gaixo dauden presoek etxean egon behar dutela».


2023ko udako argazki lehiaketa martxan da

Sari bikainak irabaziko dituzte argazki onenek

Uda honetan argazki kamera prest izan, harrapatu zuretzat uda zer den adierazten duen irudia eta hartu parte lehiaketan, sari ederrak irabazteko aukera duzu eta!

Nola egin? Erraza da, aplikazio honetan sartu eta igo argazkiak ataria.eus-era.

Lehiaketan parte hartzeko epea irailaren 10a da. Oinarriak eta bestelako informazio guztia berriz, hemen aurkituko dituzu.

Gogoratu, Atarikidea baldin bazara izenaren ondoan zure harpide zenbakia idatzi beharko duzula.

Animatu eta parte hartu!


5G sareetarako sarbidearekin 'hegazkin moduak' ez du luzaroan iraungo EBko hegaldietan

Europar Batasunak iragarri duenez, EBko hegaldietan doazen bidaiari guztiek gailu elektronikoak piztuta eta datu mugikorrak aktibatuta eduki ahal izango dituzte, 5G sareak erabili ahal izateko.

Airelineek 5G sareen azken teknologia eskaini ahal izango dute hegazkinetan, Europako Batzordeak komunikazioei buruz egindako azken eguneratze baten arabera. 2023ko ekainaren 30ean gauzatuko da "beranduenez", erakundearen arabera.

Gaur egun, airelinea guztiek hegazkina aireratzean eta lurreratzean 'hegazkin modua' aktibatzeko eskatzen diete bidaiariei, zein unetan egin behar duten adierazten duen argi-seinale baten bidez.

Konpainiek ezartzen duten segurtasun-neurri bat da, hegazkinaren beste edozein sistema elektrikorekin edo telekomunikazio-sistemarekin interferentziak saihesteko, halakorik balego, hegazkin-istripua eragin baitezakete.

Hegaldian zehar, posible da WiFi sare bat erabiltzea, aldez aurretik airelinea batzuetan ordainduta (besteak beste, Iberian edo Air Europan), hegazkinak altuera jakin bat gainditu duenean, eta aireratzeko zein lurreratzeko pistatik kanpo dagoenean.

Orain, Europar Batasunak iragarri du EBko hegaldietan doazen bidaiari guztiek gailu elektronikoak piztuta eta datu mugikorrak aktibatuta eduki ahal izango dituztela, 5G sareak erabili ahal izateko.

Horrela, bidaiariek "ahalik eta konektibitate handiena" izango dute, "5G sare mugikor batekin bezala lurrean", webgunearen bidez aurreratu dutenez.

Konektibitate-euskarria eskaini ahal izateko, hegazkin-konpainiek sare-estazio bat instalatu beharko dute hegazkin flotan. Estazio horri esker, deiak, mezuak edo datuak satelite sare baten bidez lurreko sare mugikor batera bidali ahal izango dira.

Azpimarratzekoa da Europako Batzordeak errepide bidezko garraiorako berrikuntzak ere sartu dituela, bertan 5 GHz-ko WiFi erabili ahal izango baita autoetan, autobusetan eta beste garraiobide batzuetan.


Impacto Vudu talde donostiarraren bisita izan dugu estudioan

“Argia” izeneko single berria aurkeztu digute eta datozen kontzertuez hitz egin dugu.

Impacto Vudu taldeko kideak ezagutu ditugu "Gu"n.

Subterfuge Radio zigiluarekin sinatu du laukote gipuzkoarrak, eta dagoeneko hainbat single plazaratu dituzte.

Erreferenteez galdetuta, taldekideek bestelako gustuak dituztela azaldu digute, baina batik bat 60 eta 70eko hamarkadako rocka eta rock alternatiboa aipatu dituzte.

"Argia" da Impacto Vuduren azken singlea.


LaLigak lehen bi jardunaldietako ordutegiak iragarri ditu

Irailaren 11an, gaueko 21:00etan, Granada - Athletic partidarekin emango zaio hasiera hurrengo denboraldiari.

Santander LaLigak jakitera eman ditu jada 2020-2021 denboraldiko lehen bi jardunaldietako ordutegiak.

Irailaren 11an, gaueko 21:00etan, Granada - Athletic partidarekin emango zaio hasiera hurrengo denboraldiari, halere, hainbat partidek ez dute oraindik ordutegirik Europako txapelketetan parte hartu dutelako.

Lehen jardunaldia

Irailak 11, ostirala

21.00 Granada-Athletic

Irailak 12, larunbata

16.00 Eibar-Celta

21.00 Cadiz-Osasuna

Irailak 13, igandea

16.00 Valladolid-Reala

18.30 Vila-real-Huesca

21.00 Valentzia-Levante

Irailak 14, astelehena

21.00 Alaves-Betis

Atzeratuta: Atletico-Sevilla, Barcelona-Elx eta Real Madril-Getafe.

Bigarren jardunaldia

Irailak 18, ostirala

21.00 Getafe-Osasuna

Irailak 19, larunbata

16.00 Vila-real-Eibar

21.00 Celta-Valentzia

Irailak 20, igandea

16.00 Huesca-Cadiz

18.30 Granada-Alaves

21.00 Reala-Real Madril

Irailak 21, astelehena

21.00 Betis-Valladolid

Atzeratutas: Athletic-Bartzelona, Levante-Atléetico eta Sevilla-Elx.


FARC-EP erakunde kolonbiarreko kantautore Julian Conradok hitzaldia eskainiko du barikuan

Askapenak antolatuta, Irati topalekuko kanpoaldean egingo du berriketaldia Guillermo Torres Cueterrek, Julian Conrado bezala ezagunagoa denak, hilaren 28an, 18:00etan hasita. Bera da herri bateko alkate bihurtu den FARC-eko lehen borrokalari ohia.

Oso gaztetatik parte hartu zuen Turbakoko komunitatearen eskubideen aldeko borrokan Conradok, ezkerreko idealak zituzten taldeetan parte hartuz. Bere militantzia politikoak eragindako jazarpenaren ondorioz, bizitokitik ihes egin eta Kolonbiako Indar Armatu Iraultzaile-Herriaren Armadan (FARC-EP) sartu zen 1984an.

FARC-EPn kantautore izateagatik eman zen ezagutzera, eta ezaugarri horrek orain arte lagundu du. Alderdi horri esker, hainbat lan diskografiko grabatu ditu, kantu protesta latinoamerikarraren berezko estilo eta edukiekin. FARC-EP-ko borrokalari ohi eta bake-sinatzaile gisa, Turbacoko alkate hautatu zuten 2020an, eta gaur egun ere betetzen du kargua.

Gizarte eta politika arloko gaiez berba egiteaz gain, abesti batzuk ere joko ditu gitarrarekin.


Lau domina infantil mailako igerilarientzat

Tolosaldea IKTko Nahia Garridok hiru domina eta Mattin Zubeldiak domina bat lortu dituzte Espainiako Txapelketan.

Tolosaldea IKT taldea «oso pozik» itzuli da asteburuan jokatu duten infantil mailako Espainiako Txapelketatik. Lau domina lortu dituzte, horietatik hiru zilarrezkoak, hirurak Nahia Garridok lortutakoak, eta bestea, brontzezkoa, Mattin Zubeldiak bereganatu duena. «Beste behin aurrerapausoa egiten ari garen sentsazioarekin itzuli gara», esan du Joseba Zubeldia entrenatzaileak. «Nahiko marka onak egin ditugu, eta aurreko postuetan sartu diren igerilariak izan ditugu».

Garridok lau probetan parte hartu zuen. Lehen egunean 800 metro libreak egin zituen, bederatzigarren postua lortuz. Ondoren, bere proba nagusietan, 100 eta 200 metro bizkarretan, bigarren postua lortu zuen. Ezustekoa 100 metro tximeleta estiloan iritsi zen, sekulako marka eginez kanporaketan, 1.03,71, eta horrekin 15 urteko Euskadiko errekorra lortuz. Finala ez zen nahi bezala atera, eta azkenean bigarren postua lortu zuen. Garrido nesken arteko bigarren onena izan zen sailkapen orokorrean.

Zubeldiak 200 metro bizkarrean hirugarren postua lortu zuen, 2.07,56 markarekin 15 urteko Euskadiko errekorra eginez. 100 metro bizkarrean, irteeran irristatu arren, laugarren egin zuen, bere marka hobetuz. 200 metro estiloetan 11. egin zuen bere adinekoen artean eta 400 metro libreetan 9. izan zen, bietan marka pertsonala eginez. Zubeldia mutiletan hirugarren onena izan zen sailkapen orokorrean.

Irene Sagarnak 100 metro libreetan parte hartu zuen, eta 39. bukatu zuen. Sagarnak 4x100 metro libreetan parte hartu zuen Garrido, Leire Prados eta Izaro Urkolarekin batera. Denek marka pertsonala egin zuten eta 12. bukatu zuten sailkapenean. 4x100 metro estiloetan, Garrido, Sagarna, Urkola eta Malen Zubeldia aritu ziren eta 17. egin zuten sailkapenean.

Asteburu honetan junior eta absolutu mailako Euskal Herriko Txapelketa izango dute, eta guztira 25 igerilari joango dira Gasteizera.


OSTALARITZA laguntzeko berehalako neurriak behar dira

Ostalaritzaren itxiera heldu da. Pasa den astean PNVk eta PSEk EHBILDUk proposatu zituen neurrien kontra bozkatu zuten eta generikoki "laguntzak aztertzea" aprobatu zuten. Gaur Urkulluk gauza bera esan du. Laburbilduta: Urkulluk ostalaritza laguntzarik gabe ixtea erabaki du.


Bihar eta etzi jarriko dituzte salgai Azpeitiaren eta Astigarragaren arteko Herriarteko finalerako sarrerak

Izarraitz pilotalekuko leihatilan erosi ahal izango dira sarrerak, 18:00etatik 20:00etara. Kantxako sarrerak hamar euro ordaindu beharko dira, eta frontoiko goiko aldekoak bost euro. Ilunpek finalerako doako autobusa jarriko du, gainera. Finala zapatuan izango da Donostiako Atano III.a pilotalekuan, 16:30ean hasita.

Iazko Herriarteko finaleko irudi bat.

Bihar eta etzi jarriko dituzte salgai zapatuan Azpeitiak eta Astigarragak Donostiako Atano III.a pilotalekuan jokatuko duten Gipuzkoako Herriarteko Pilota Txapelketaren finalerako txartelak. 18:00etatik 20:00etara bitartean eskuratu ahal izango dira sarrerak Izarraitz pilotalekuko leihatilan: kantxako sarrerak hamar euro ordaindu beharko dira, eta frontoiko goiko aldekoak bost euro.

Gainera, Ilunpe pilota elkarteak Azpeitia eta Donostia artean joan-etorria egiteko doako autobus zerbitzua eskainiko du, eta bidaiarako izena ere eman ahal izango da Izarraitzen. Finala 16:30ean hasiko da zapatuan, eta Donostiarako autobusa 15:00etan aterako da anbulatorioaren aurretik.


Gasteizen jazotako azken eraso matxista salatu du Itaiak

Azken eraso matxista salatzeko eta erasotutako emakumeari babesa adierazteko elkarretaratzea egin du Itaiak asteazken honetan. Larunbatean, Udaltzaingoak gizon bat atxilotu zuen Gasteizen, bikotekide ohiari eraso egiteagatik.

Joan den larunbatean, 40 urteko gizonezko bat atxilotu zuten Gasteizko Alde Zaharrean, genero indarkeria delitu baten ustezko egilea izateagatik; ustez, mehatxuak eta lesioak eragin zizkion bere bikotekide ohiari.

Eraso matxista salatzeko eta erasotutako emakumeari babesa adierazteko elkarretaratzea antolatu du Itaia Emakumeen Antolakunde Sozialistak asteazken honetan, Gasteizko Plaza Berrian.

"Indarkeria matxista gainditzeko mekanismo eraginkorrak gauzatzea urgentziazko egitekoa dugu, erasoak burutzen dituzten figurak seinalatuz eta emakume horiek indarkeria testuinguru horietatik askatzeko bitartekoak garatuz", adierazi dute Itaiako kideek. Lan horretan jarraitzeko "konpromisoa" adierazi dute, eta, horretarako, "gaitasun politikoak antolatzen" jarraitzeko dei egin dute.


Eskolako jangelaren aldeko kanpaina egiten ari dira Erratzun

Urriaren 31n antolatutako azokaren aitzakiaz dagoen beharraz mintzatu gara Erratzuko Guraso Elkarteko Olatz Iturririarekin.


Eragile sozialek Poliziaren arrazakeria salatu dute Legebiltzarrean

Agiri batean ohartarazi dute polizia-arrazakeria "estalita" dagoela, eta erakundeek, komunikabideek eta sindikatu polizialek arazo horren existentzia ukatu egin dutela salatu dute.

Hainbat eragile sozialek zuriak ez diren beste pertsonek jasaten duten polizia-arrazakeria salatu dute Eusko Legebiltzarrean. Hala, Ertzaintzak nahiz udaltzaingoek “estereotipo etniko edo erlijiosoetan oinarritutako identifikazio eta miaketa umiliagarriak” egiten dituztela kritikatu dute.

Legebiltzarreko Segurtasun Batzordean ’M-29. Polizia-arrazakeriari Stop’ dokumentua aurkeztu dute SOS Arrazakeria eta Rights International Spain taldeek, besteak beste.

Iaz, Bilboko San Frantzisko auzoan izandako eraso arrazista bati egiten dio aipu izenburuak. Ertzainek gazte bat eta haren ama kolpatu zituzten, ustez konfinamendua urratzeagatik. Irudiak laster zabaldu ziren sare sozialen bidez, eta gertakariak zalaparta handia piztu zuen.

Biharamunean, martxoaren 30ean, Estefania Beltran de Heredia Segurtasun sailburuak gertatutakoa argitzeko ikerketa bat abiarazi zutela iragarri zuen. Alabaina, gaurko agerraldian SOS Arrazakeria Bizkaiko kideek esan dute ez dutela ikerketa horri buruzko inolako informaziorik.

Dokumentua sinatu duten taldeek azpimarratu dute premiazkoa dela polizia-arrazakeria salatzea, “estalita dagoelako eta erakundeek, komunikabideek eta sindikatu polizialek ukatu egiten dutelako”.

“Arrazakeria historian zehar inposatutako kontakizunen eta diskurtsoen bidez errotutako aurreiritzi eta estereotipoetan oinarritutako eraikuntza politikoa eta kultura da; eta egun, mundu mailako kolonialismo berria bultzatzen duten sistema ekonomikoen palanka da”, adierazi dute agirian.

Mundua hierarkikoki eraikita dagoela eta biztanleriaren zati bat gutxiegi egiten dela aipatzen dute. “Europan bizi diren migratzaileak kriminalizatu egiten dira jatorriagatik, azalaren koloreagatik, erlijioagatik edo etniagatik”.

Eta Euskal Herria ez da salbuespena, horien hitzetan. “Hemengo poliziek, arrazismoa instituzionalak babestuta, ez dituzte pertsona horien giza eskubideak eta berme legalak errespetatzen, pertsona guztiek tratu duina, indarkeriarik gabekoa eta ez-diskriminatzailea merezi badute ere”, salatu dute.

Horrela, bada, hemen ere “identifikazio eta miaketa arrazistak” izaten direla ohartarazi dute. “Pertsona asko beren ezaugarriengatik geldiarazten dituzte kalean, arrazoi objektiborik gabe”, erantsi dute.

Are gehiago, “kasu horietako askotan tratu umiliagarriak pairatzen dituzte, kalean nahiz etxeko atarian geldiarazita, eta eraso arrazistak ere sufritzen dituzte, ahozkoak nahiz fisikoak”, deitoratu dute.

Horrelako jarrera polizialak “legez kanpokoak” direla eta nazioarteko itunen bidez galarazita daudela gogoratu dute.

Horrez gain, pertsona zuri baten eta beste edozein arrazatako lagun baten arteko gatazka batean, “printzipioz, poliziek pertsona zuriaren alde egiten dute, bestea diskriminatuz eta aurretiaz akusatuz eta kondenatuz”, salatu dute.

Migratzaileen establezimendu askok (dendak, jatetxeak edota lonjak) jasaten dituzten “presioei eta jazarpenari” buruz ere ohartarazi dute dokumentuan. “Balizko delitu baten aitzakiapean, jabeak nahiz bezeroak identifikatzen dituzte eta askotan tratu txarrak jasaten dituzte, ahozkoak nahiz fisikoak”, gaineratu dute.


Heriotzaz eta bizitzaz, bi urte

Azpeitiko Death Cafe saioek bigarren urteurrena bete zuten abenduan eta hori ospatzeko asmoz hainbat ekitaldi prestatu dute saioen sustatzaileek datozen asteetarako herrian bertan.

Heriotzaz hitz egitearen garrantzia eta beharra aldarrikatzeko hasi ziren Azpeitian Death Cafe saioak antolatzen Manex Beristain azpeitiarra eta Iñaki Arregi Izan (Elgoibar, Gipuzkoa, 1973). 2018ko abenduan egin zuten lehen saioa, eta harrezkero aurrez aurreko hamar bilkura eta beste hainbat ekintza ere egin dituzte. Lehen urteurrenaren omenez ez, baina bigarrena ospatzeko egitarau berezia antolatzea erabaki dute Azpeitiko Death Cafe saioen sustatzaileek, Almaur elkartearen babesean. "Hau bidaia bat izaten ari da. Bi urteko bidaia horretan, bihotzetik irteten zaizkigun gauzak antolatzen joan gara. Momentuaren eta sentitzen dugunaren arabera egiten ditugu gauzak", azaldu du Izanek. "Oso eskertuta" daude saioen sustatzaileak orain arte bizitakoarekin, "bidaia horretan geu pertsonalki asko hazi garelako, eta taldeko jendearen parte hartzeak hasieratik gaur arte zer bilakaera izan duen ikustea bera oso aberasgarria izan delako".

Lau hitzordu antolatu dituzte, urtarrilaren amaierarako eta otsailaren hasierarako. Pandemiaren eraginak egun horietarako zer ekarriko duen ezin jakin, baina momentuz "aurrera egitea" erabaki dute. Hil honen 28an, Dolubidetik bizitzara izeneko hitzaldia eskainiko du Izanek berak; Azoka Plazaren goiko aretoan izango da, 18:00etan. Otsailaren 2an, berriz, Azpeitiko Death Cafearen 11. saioa izango dena egingo dute Basazabal jauregian, hori ere 18:00etan hasita. Otsailaren 5ean, Carlos Agulloren Los demas dias dokumentalarekin zineforum saioa egingo dute Soreasu antzokian, 19:00etan; zainketa aringarrietan lan egiten du Agullok, Madrilen. Azkenik, Uztaro haurreskolako antolatzaileekin bat egin dute Death Cafekoek Pirritx, Porrotx eta Marimototsen Amaren intxaurrak ikusizuna Azpeitian aurkezteko: otsailaren 6an, bi emanaldi egingo dituzte pailazoek Soreasun, 16:00etan eta 18:30ean, eta bietarako sarrera guztiak agortuta daude dagoeneko.

Gainerako ekitaldietan parte hartu nahi dutenek aurrez hartu beharko dute tokia, 627 11 78 19 telefonora deituta edo Whatsapp bidez mezua idatzita.

Heriotza eta dolua, bizitza

Heriotza eta dolua bizitzaren parte dira. Prozesu mingarriak, bakoitzak bere erara edo ahal duen moduan biziko dituenak, baina "landu" beharrekoak, Izanek azpimarratzen duenez. Horren garrantziaz hitz egingo du, besteak beste, datorren astean emango duen hitzaldian.

"Dolua prozesu naturala dela ulertzea garrantzitsua da. Egia da min egiten duela, gauza asko ez direla barneratu errazak. Baina doluaren prozesua naturala dela ikusten dugunean, mina bideratzea erraztu egiten da", dio elgoibartarrak.

Dolua, tristura, zerbait "txarra" dela pentsatzeak, aldiz, zaildu egiten du doluaren prozesua, "ukazioa bera dolu prozesuaren barruan dagoen zerbait" izan arren. Dolu laguntzan lan egiten du Izanek, eta badaki, sarri, "pertsona bat dolua pasatzen ari denean, bizitzari ezer positiborik ez" diola ikusten. "Dolubidea dena da, bai mina, bai bizitzarekin berriz konektatzen hastea", dio. Dolua baztertzearen kalteak ere aipatu ditu Izanek: "'Ni ondo nago' esaten dutenek ez diote tartea uzten doluari, eta gero dator datorrena. Orkatila gaizki badaukazu, esan dezakezu 'ez, ez, ondo nago', baina orkatilak hor jarraituko du". Dolubidean "bi aldeei" tartea egin behar zaiela uste du Izanek, "minari eta bizitzari", eta bien arteko "oreka" litzateke prozesua ondo egitearen gakoa. Horrekin lotuta, "laguntza eskatzen jakitearen garrantzia" ere nabarmendu du.

Horietaz guztietaz sakonago ariko da Azoka Plazan emango duen hitzaldian.


Oier Lakuntza bertsolariarekin solasean, aste honetako "Hitzetik Hortzera"n

Wolfram sindromea diagnostikatu zioten Oierri oso gaztetan, eta horrek ikusmenean, entzumenean eta beste hainbat gaitasunetan eragiten dio.

Oier Lakuntza bertsolari eta kimikariarentzat gizarteari ikuspegi ezberdinetatik begiratzeko tresna da bertsolaritza eta horrexegatik gazte gaztetatik egin izan dio leku bat bere bizitzan. 2012an kimikan doktoratu zen eta azken urteotan, gasteiztarrekin aritzen da bertsotan, bertako Arabako Parke Teknologikoan baitu lantokia. Berarekin egongo da aste honetan "Hitzetik Hortzera" saioa.

Lan eta konstantzia handia dago bere bizitzan, Wolfrang sindromeak zeharkatzen duen ibilbidean. Besteak beste, aniztasun funtzionala duen jendearentzat bertsolaritza nolako esparrua den ezagutuko du saioak Oierrekin; bertsolaritzarekiko harreman horretan aurkitzen diren muga eta erraztasunak. Eta noski, bertsolari iruñearraren bertsoaldi batzuk ere gogora ekarriko ditu "Hitzetik Hortzera" telebista saioak.

Laudiotik Markina-Xemeinera

Agurtu berri dugun urteko abendu hasierako saio pare bat ere gogoratuko dira aste honetan. Euskaraldiaren egitarauaren baitan Laudion egindakoa eta Markina-Xemeingo Kontzesioetako jaialdia.

Bestalde, Maite Roman Mungiko bertsozalearekin batzeko aukera izango du saioak. 2019ko ekainean Lekeitioko saioko bertsoaldi bat ekarriko du bertsoaldi kutunaren atalera, kantuan Jon Maia, Julio Soto, Nerea Ibarzabal eta Maialen Lujanbio.

"Hitzetik Hortzera" saioa igandean izango da ikusgai, 15:00etik aurrera, ETB1en eta eitb.eus-en.


Usurbilen egingo diren Buruntzaldeko topaketa feministak aurkeztu dituzte

Egunotan Hernanin egin dituzten "Gazte eztanda" topaketen baitan, uztailaren 9tik 11ra Usurbilen deitu dituzten Buruntzaldeko udaleku feministak aurkeztu dituzte.

Udaleku feministak aurkeztu eta parte hartzeko gonbita luzatu ere bai Hernanin, Buruntzaldeko Neska* Gazteek ateratako ondoko talde argazkian ikus daitekeen moduan. "Buruntzaldeako neska* gazteok errebeldiaz eta deserosotasunez bete ditugu Hernaniko kaleak", adierazi dute sare sozialen bidez.

Eskualdean barrena egunotan egin duten aipatu ekimen honen aurkezpen erronda borobildu dute modu horretan. Gogoan izan, aste hasieran eskaini zituzten udaleku feminista hauei buruzko xehetasunak Usurbilen, Mikel Laboa plazan.

"Trans egoerei kontatu ez dizuetena" hizpide izango duen hitzaldia, prostituzioaren inguruko oka jolasa, Buruntzaldeko neska* gazte taldeen aurkezpena, ligoteo sanoari buruzko tailerra, edota "feminismoak nola osatzen gaituen" ahotan hartuko duena, kontzertuak, gaubelak... eta gehiago iragarri dituzte Usurbilen uztailaren 9tik 11rako asteburuan.

Izen-ematea ireki dute eta zabalik segiko du ekainaren 27ra arte. Taldearen sare sozialen bidez eman beharko da izena.


Lointek Gernikak eta IDK Euskotrenek garaipena lortu dute; Kutxabank Araskik irabazi gabe jarraitzen du

Talde gasteiztarrak galdu egin zuen Murtzian (77-67), eta ezin irabazita jarraitzen du denboraldi honetan. Gipuzkoako taldeak, bestalde, aise irabazi zuen Vigon, Celtaren kontra (55-93), eta Lointek Gernikak ere ez zuen hutsik egin Baxi Ferrolen aurrean (63-64).

Emakumeen Endesa Ligako euskal taldeek lehen jardunaldiko emaitzak errepikatu zituzten bigarren jardunaldian ere; hau da, garaipenak IDK Euskotren eta Lointek Gernikarentzat, eta porrota Kutxabank Araskirentzat.

Donostiako taldeak erraz irabazi zuen Vigon, Celta 55-93 mendean hartuta. Lehen laurdena 12-13 amaitu zuten arren, bigarrenean 0-5eko partziala alde zutela hasi ziren IDK Euskotrenekoak. Etxekoak Musa nigeriarraren bidez aurreratzen saiatu ziren, baina Tunstullen jaurtiketa libre batek eta Yurenaren hiruko batek 26-41 jarri zuten markagailua atsedenaldirako hogei segundo baino geratzen ez zirela. Azkenean, 26-43 bukatu zuten lehen zatia, Tunstullek beste bi jaurtiketa libre saskiratu ostean.

Bi taldeen saskiratzeak tartekatuz hasi zen bigarren zatia, baina IDK Euskotrenek abantailari eutsi zion. Westerikek eta Tunstullek markagailuan ordura arteko tarte handiena jartzea lortu zuten (20 puntu), hirugarren laurdena bukatu baino bost minutu lehenago. Masseyren hiruko batek, ordea, alde hori areagotu zuen. Azken aurreko laurdena 45-67koarekin amaituta, bizi jokatzen jarraitu zuen Donostiako taldeak, denboraldiko bigarren garaipena etxera eramateko: 55-93.

Lointek Gernika Bizkaiak ere irabazi egin zuen, 63-64, Baxi Ferrolen aurka, norgehiagoka borrokatu batean. Lehen bi laurdenetan, Gernikako taldeak ez zuen asmatu: lehen laurdena 14-10 atzetik amaitu zuten, eta bigarrena, 35-22. Aldageletatik pasa eta gero ere, Lointekek erasoan arintasuna erakutsi gabe jarraitu zuen, baina Gaby Nikitinaiten jokoak markagailua estutu zuen: 43-30. Apurka-apurka, Angie Bjorklunden bi jaurtiketa librek eta Itziar Ariztimuñoren hiruko batek garaipenerako borroka estuan sartu zituen bizkaitarrak azken laurdenean: 46-42. Bergerren lana ezinbestekoa izan zen azken unean 63-64ko emaitzarekin nagusitzeko.

Kutxabank Araskiri kosta egiten ari zaio denboraldiko lehen garaipena etxeratzea. Izan ere, 77-67 galdu zuen Gasteizko taldeak Murtzian, Hozono Global Jairisen aurreko neurketan. Made Urietaren neskek ezin izan zioten Arica Carterren lanari eutsi, nahiz eta etengabe saiatu.

Izan ere, Carter nagusi izan zen murtziarren eraso guztietan, eta atsedenera 42-29 irabazten iritsi ziren. Azken hamabost minutuetan, Kutxabank Araski buru-belarri aritu zen beharrean, baina, Jairisek gogor erantzun zionez, ezin izan zion egoerari aurre egin.


Inauteriak ez ospatzea erabaki du Tolosako Udalak

Olatz Peon Ormazabal alkateak esan du osasun egoera ikusita aurten ere ezinezkoa dela Inauteriak ospatzea. Haur eta gazteei begirako egitarau berezia prestatuko dute Inauterietako egunetarako.

Tolosako Inauteririk ez da izango aurten, berriz ere. Olatz Peon Ormazabal alkateak esan du Tolosako kutsatze tasa 6.319an dagoela orain (urtarrilean 19ko datua da hori), eta osasun egoera orokorrari erreparatuta ezinezkoa dela festa egitea. "Ospitaleratutako pertsona kopuruari eta ZIUan dauden gaixo kopuruari erreparatuta ezinezkoa da", esan du. Horri lotuta eskaera bat egin du: "Egun horietan ez da festarik izango Tolosan eta eskatu nahi dugu festa egitera ez etortzea herrira".

Tolosako Inauteriekin gogoratzean jendetza etortzen zaigula burura, hori esan du Izarne Iglesias Kultura zinegotziak, eta osasun egoerak jende pilaketak ekiditea eskatzen duenez, Inauteriak ezin direla ospatu gehitu du. Pasa den asteazkenean egin zuten bilera hainbat eragilerekin, besteak beste, txarangetako, aisialdi taldeetako eta danborradetako ordezkariekin eta bertan erabakiaren berri eman zietela esan du Iglesiasek.

"Ez da erabaki erraza izan Inauteriak oso jai maitatuak direlako tolosarrontzat, Inauteriek batu egiten gaituztelako, berdindu; Inauteri gogoz gaude eta jai giroan elkartzeko beharra ere badugu, baina egungo osasun egoera medio arriskutsua litzateke horrelako jai jendetsua ospatzea; hurrengo urtean bai ohiko eran Tolosako Inauteriak ospatzeko itxaropen osoa dugu", esan du alkateak.

Egitarau berezia

Duela hilabete asko hasitako lanketa bat izan dela nabarmendu du zinegotziak, eta eszenatoki desberdinak mahai gainean jarri zituztela gehitu du. "Gure asmoa eta borondatea izan da hasieratik ospatzea, baina osasun egoerak eragozten du. Jende pilaketak ekidin behar ditugu, eta jendetza da burura etortzen zaigun lehen gauza Inauterietan pentsatzen dugunean. Alkateak esan bezala, ez dira betetzen baldintzak inauteriak ospatzeko".

Askok egun horietan jai izango dutela gaineratu du, eta beraz, gazteei zuzendutako programazio berezia prestatuko dutela iragarri du eta tartean izango dira zine eta haurrentzako emanaldiak. Topagunean eskaintza indartuko dute, era berean. Datozen asteetan landuko dute egitaraua eta aurrerago aurkeztuko die herritarrei.


Elurteengatik abisu laranja ezarri dute gauerditik

Gobernuak kontuz ibiltzeko eskatu du gaur goizaldetik egin ditzakeen eguraldiaren aurrean. Elur-kota 300 metrotik gora kokatuko da, eta prezipitazioek zaildu egin ditzakete biharko lehen orduko joan-etorriak.

Nafarroako Gobernuak kontuz ibiltzeko aholkatu du Nafarroa iparraldeko errepideetan, gaur goizaldetik 300 metrotra elurteak iragarrita baitaude, eta prezipitazio horiek zaildu egin ditzakete biharko lehen orduko joan-etorriak.

Estatuko Meteorologia Agentziak (AEMET) elurteengatik abisu laranja ezarri du gauerditik aurrera Nafarroako erdialdean eta Kantauri isurialdean. Bertan, 400-500 metrotik aurrera, bost zentimetroko elur pilaketa espero da 24 ordutan, eta hamar zentimetrokoa ere izan daiteke gune altuenetan.

AEMETek ere abisu horia ezarri du elurragatik Pirinioetan gaur, osteguna, 20:00etatik aurrera; izan ere, baliteke 24 ordutan hamar zentimetroko lodiera pilatzea 900 metrotik aurrera.

Nafarroako Gobernuak gomendatzen du errepideen egoera kontsultatzea joan-etorriak hasi aurretik, 848 423 500 telefonoaren bidez edo incidenciascarreteras.navarra.es webgunean.

Larunbatean, abisurik ez

AEMETek ez du larunbaterako abisurik ezarri, eta biharkoa baino hobeagoa izanen da egueraldia. Hala ere, euripean edo elurpean iritsiko da Korrika Iruñerrira. Iparraldean, euri-jasa ahulekin estalita egongo da eguna, eta sarriago botako du eura iparraldeko muturrean. Hodeiak gutxituz joango dira eta euria mendebaldetik ekialdera egingo du egunaren amaieran. Hegoaldean, hodei-tarteak gutxituko dira, goizean prezipitazio ahul eta sakabanaturen bat baztertu gabe. Elur kota 300-600 metroan kokatuko da. Ipar-mendebaldeko haizea ibiliko da, tarteka Erriberan, eta egunaren amaieran ahuldu egingo da.

Mendi irteerak eta Done Jakue bidea

Bestalde, Babes Zibileko eta Larrialdietako Zerbitzuak asteburu honetarako aurreikusita dauden mendirako irteeretan kontu handiz ibiltzeko aholkatzen du, elurra, tenperatura baxuak eta haize-bolada gogorrak direla eta.

Era berean, Babes Zibilak Donibane Garazi eta Orreaga lotzen dituen Donejakue Bidearen etapa egingo duten pertsonei Luzaideko errepidea erabiltzeko eskatu die.


Zubeztiako lasterketak 41 urte beteko ditu eta izena berria du

Agenduaren 8an, osteguna, Zubeztia Elkarteak antolatzen duen lasterketak Candi Arnanz I. Memoriala izena hartuko du, probaren sortzailetako baten omenez.

Oinezko Lasterketa-Barricarte Memoriala izena zuen Altsasuko Zubeztia elkarteak abenduarean 8an, Ama Birjina Sortzez Garbiaren egunean, antolatzen duen lasterketa herrikoak. Altsasuko herri gunean prestatutako zirkuituari lau itzuli emanez jokatzen da, guztira, 10 kilometroko lasterketa, eta Zubeztia elkarte paretik, udaletxearen paretik, abiatuko da, abenduaren 8an, osteguna, 11:30ean. Antolakuntzan elkarteak Dantzaleku Sakana atletismo klubaren eta babesleen laguntza du. Izena Dantzaleku Sakana klubaren webgunean eman daiteke 3 eurotan edo egunean bertan 5 eurotan.

Aurreko urtean, lasterketaren 40. edizioa jokatu zen, 37. Alberto Barricarte Oroimenezkoa izan zena. Aurten izen berria hartuko du Altsasuko proba herrikoiak; Zubeztia elakrteak erabaki du XLI. Zubeztia Elkartea Lasterketa - I. Candi Arnanz Memoriala izango dela, lasterketaren sortzaileetako bat eta bere garaian korrikalari izandakoaren omenez. Joan zen urtean zendu zen Arnanz.

2021ean 153 korrikalarik parte hartu zuten eta Aitor Regillaga eta Maite Arraiza gipuzkoarrak gailendu ziren. Asier Estarriaga eta Ines Moreno izan ziren lehen sakandarrak.


Udaleku eta udazaintzarako izen-ematea zabalik dago

Udaleku musikalak, udaleku orokorrak eta haur txikientzako Udazaintza zerbitzua antolatuko dira uztailean. Maiatzaren 6ra arte dago izena emateko epea

Uda iristeko hilabete batzuk falta dira, baina dagoeneko ari dira lanean uztailean Zumaian eskainiko diren zerbitzu batzuetan. Hala, zabaldu dituzte izen-emateak udaleku musikaletarako, udaleku orokorretarako eta Udazaintza zerbitzurako.

Musi-k lelopean, uztailaren 15tik 26ra bitartean udaleku musikalak egingo dira Zumaian, abuztuko Musika Jaialdiaren aurrekari gisa. Udalekuak HH4 eta DBH2 bitarteko haurrei zuzenduta daude, musika ikasten dutenentzat eta ez dutenentzat. Udalekuak Ubillosen egingo dira eta parte hartzaileek esparru desberdinak uztartuko dituzte.

Matrikularen kostua 85 eurokoa izango da, 65 eurokoa familia ugarien kasuan, eta diru-sarrera ondorengo bi kontu zenbakietan egin ahal izango da: ES55 2095 5174 9091 1554 0513 (Kutxabank), eta ES37 3035 0037 4103 70050506 (Laboral Kutxa). Izen-ematea maiatzaren 6ra arte, edo taldea osatu arte egongo da zabalik.

Matrikula egiteko garaian ezinbestekoa izango da izen-emate orria behar bezala beteta aurkeztea diru-sarreraren agiriarekin batera, Alondegia kultur etxean edo kulturetxea@zumaia.eus helbide elektronikoan.

Udazaintza

Udaleku orokorretarako eta Udazaintza zerbitzurako izen-ematea ere zabalik dago. Udalekuak 3-12 urte bitarteko haurrentzat dira, hau da, 2015an jaio zirenetatik hasi eta LH 6. maila egin dutenen artekoentzat. Sagarbiden emango dira uztailaren 1etik 26ra. Matrikula 91,55 euro izango da hilabete osorako; 61 euro familia ugarientzat. Hamabostaldia aukeratuta, 51,85 euro izango da; 34,60 familia ugarientzat.

Udazaintza zerbitzua 2016an jaiotako haurrei zuzenduta dago, eta Aita Mari eraikinean emango da uztailaren 1etik 26ra bitartean. Matrikula 140 euro izango da hilabeterako; 98 euro familia ugarientzat. Hamabostaldia aukeratuz gero, matrikula 75 euro izango da; 52,50 euro familia ugarientzat.

Udaleku orokorretarako izena udaletxean edo Ludotekan eman behar da; Udazaintzakoak ikastetxeetan edo udaletxean. Izena maiatzaren 6a bitartean eman behar da, eta dirua ES30 2095 5174 91 1061601620 (Kutxabank) kontuan sartuta.


Arabako Bertso Kuadrilla Arteko Txapelketa

Arabako Bertso Kuadrilla Artekoa. D liga: Bertsolarriak (Mendialdea) VS Errexala (Gasteiz). Bazkaria Antolatzailea: Arabako Bertsozale Elkartea.


Txistorrarendako kalitate ziurtagiri izendapena bidean

Adierazpen Geografiko Babestua izendapena eskuratzeko bidea hasi du 'Nafarroako Txistorra' markak; Europako kalitatezko ziurtagiria eskuratu nahi du. Reyno Gourmet zigiluaren parte bihurtuko litzateke. Sustatzaileen artean Arbizu Hestekiak dago.

Landa Garapen eta Ingurumen Departamentuan Nafarroako Txistorra marka kolektibo berria aurkeztu zuen irailaren 30ean (gaztelaniaz bi bertsio daude ch-z eta tx-z idatzita). Itziar Gomez Lopez kontseilariak azaldu zuenez, ″marka berria Nafarroako kalitatezko gainontzeko markei batu zaie. Eta Reyno Gourmet zigiluaren parte bihurtu da. Txistorra kalitatezko figura gisa egiaztatuko duen Adierazpen Geografiko Babestua lortzeko Europan tramitea abian jarri dira″.

Marka sortu eta Adierazpen Geografiko Babestua (AGB) Europako izendapenak lortzeko aurreneko pausoa Nafarroako zortzi enpresa txistor ekoizlek eta Nafarroako Harakinen Gremioak eman zuten: ekoizleen elkartea sortu. Aurrenekoen artean Arbizu Hestekiak enpresa dago. Hango arduradun Ainara Goikoetxea Arbizuk azaldu duenez, ″izendapenak produktuaren eta Nafarroaren arteko lotura adierazten du. Txistorrak hemen historia eta izena du, eta ezaugarri berezi batzuk. Hori guztia eta bertako produktua babesteko da izendapena″.

Goikoetxeak gaineratu duenez, ″produktuak zigilu bat eramateak esan nahi du atzean kontrol bat dagoela, bermea da. Bai bertako merkatura begira, bai atzerrira ere″. Ideia horrekin bat egin du Gomezek: ″ziurtagiriak inportatzaileen txistorrarekiko interesa areagotu baino ez dute eginen, nazioarteko ikuspegi handia duen kalitatezko marka baita″. Jakinarazi zuenez, kalitate bereziko nekazaritzako elikagaien Amerika merkatuko hurrengo azoketako batean parte hartuko du.

Elkartea

Sortutako elkarteari dagokionez, Goikoetxeak jakinarazi duenez, edozein txistor ekoizle egin daiteke kide, bai enpresa (zortzi, oraingoz) bai harakin. ″Baldintza da nafarrak izatea eta ekoizten duten txistorrak zehaztutako ezaugarriak izatea, eta, horretarako, inspekzioa pasatu behar da″. AGBko txistor batek zein ezaugarri izan behar dituen elkartekideek zehaztu dituzte. ″Horretarako, harakinen Nafarroako txistor lehiaketako oinarriei erreparatu genion″. Goikoetxeak azaldu duenez, ″ekoizleek Nafarroako Gobernuaren Intia enpresaren kontrolak eta autokontrolak pasa ditugu izendapenaren baldintzak betetzen dituzten jakiteko″. Arbizuarrak jakinarazi duenez, ″lehen eta orain berdin lan egiten dugu. Aurretik ere eskatutako ezaugarriak betetzen genituen″. Eta aurreratu du Reyno Gourmet eta Nafarroako Txistorra zigiluak dituzten lehen txistorrak bi aste barru merkaturatzea espero dutela.

Kalitate zigilua lortzeko asmoa sektorearen aspaldiko helburua zela ere azaldu du arbizuarrak: ″2006. urtean enpresa ekoizleak eta Nafarroako Harakinen Gremioa produktuaren kalitate-marka bat sortzen saiatu ginen lehen aldiz, baina ez zuten aurrera egin″. Gaineratu duenez, 2009. urteaz geroztik, Gremioa Nafarroako Unibertsitate Publikoarekin elkarlanean aritu da bertako produktu hori aintzatesten eta garatzen lagundu duten azterlanak egiten. 2019an, Intia sozietate publikoaren eskutik, sektoreak hasitako prozesuari ekin zion berriro, eta elkartea berriro aktibatu zen. Txistorra egiten duten Nafarroako enpresa nagusiek eta Gremiok berak osatzen dute elkartea, harategien ordezkari gisa.

1,5 milioi kilo baino gehiago

Elkarteko zortzi enpresen artean 2021ean 1,3 milioi kilo txistor ekoiztu zituzten. Harategien bidez, berriz, 250.000 kilo inguru saldu ziren.


Bertako zuhaitzak, klima aldaketari aurre egin eta tokiko kontsumoa bultzatzeko

Uhandre Amurrioko Baso Biziak elkarteak bertako zuhaitzak landatuko ditu Baranbion, lehenago insignis pinuarekin landatutako lursail publiko batean. Tokiko kontsumoari balioa eman eta klima aldaketaren aurka borrokatu nahi dute.

Tokiko kontsumoa eta kontsumo arduratsua planetaren iraunkortasunerako lehen urratsa dela uste du Uhandre Amurrioko Baso Biziak elkarteak. "Gure ingurune hurbilenean kontsumitzeak ingurumenaren gainean dituen eragin positiboak balioetsi nahi ditugu, tokiko ekonomian eta gizarte garapenean ez ezik", azaldu dute.

Azpimarratu dutenez, bertako saltoki txikietan kontsumitzeko ohiturak inpaktu positibo ugari ditu: "Ekonomia auzotarrengana itzultzen da, auzoari nortasuna ematen dio, konfiantza sareak sortzen ditu, auzo harremanak sendotzen ditu, enplegua sortzen du, eta karbono aztarna murrizten laguntzen du, ibilgailu motordunekin joan etorriak saihesten baitira".

Beraz, tokiko kontsumoari balioa emateko helburu horrekin, eukalipto monolaborantzaren arazoei aurre egiteko jaiotako herri ekimenak espezie autoktonoak dituzten zuhaitzak landatuko ditu Baranbioko Administrazio Batzarreko lurzati publiko batean. Hain zuzen ere, lurzati hori lehenago insignis pinuarekin landatuta zegoen.

Tokiko kontsumoari balioa emateaz gain, klima aldaketaren aurkako borrokan ere ekarpena egin nahi dute ekimen horren bitartez. Izan ere, azaldu dutenez, landaketa horri esker "CO2 bahitu, ondasunak ekoiztu, lurzorua babestu, ura eta beste ingurumen elementu batzuk babestu, bioaniztasuna zaindu eta paisaia hobetu" egingo da.

Eguraldiak aukera ematen badu, datorren ostiralean, martxoaren 19an, egingo da landaketa, lur publikoa plataformaren esku jarri duen Baranbioko Administrazio Batzordearen eta "inguruko mendien kontserbazioan aktiboki parte hartzeko interesa duten herritarren" laguntzarekin.


Xabi Hoo: "Barruan nuen hori guztia ateratzeko gogoa nuen"

Enkoreko abeslari ohiak bakarkako lana kaleratu berri du, eta aurkezten izan da Gazteako '2 Positive' saioan.

Xabi Hoo izan da Gazteako '2 Positive' saioan.


Luis Angel Matek denboraldi baterako berritu du Euskaltel-Euskadirekin

Mate Euskaltelek azken egunetan baieztatu duen hirugarren berritzea da, Peio Goikoetxearen (2023) eta Txomin Juaristiren (2024) ondoren.

Malagako Luis Angel Mate txirrindulariak denboraldi baterako berritu du kontratua Euskaltel-Euskadirekin, euskal taldeak iragarri duenez, eta hamaseigarren denboraldia beteko du profesional gisa eta hirugarrena talde laranjan.

Matek (38 urte) 57 lehiaketa egun batu ditu 2022an, eta zazpi itzuli eta zazpi klasiko jokatu ditu. Euskaltelek azken egunetan baieztatu duen hirugarren berrikuntza da, Peio Goikoetxearen (2023) eta Txomin Juaristiren (2024) ondoren.

"Oso pozik eta ilusioz gainezka nago hainbeste ematen didan, hazten ari den eta epe ertain eta luzera hazten jarraituko den proiektu honetan jarraitzeko. Ohorea da maillot hau eramaten jarraitu ahal izatea", nabarmendu du Matek Euskaltelek zabaldutako adierazpenetan.

Bestalde, Jorge Azanza Euskalteleko kirol zuzendariak azpimarratu du Matek "esperientzia handia" duela eta beteranotasun horrek "taldeari egoten jakitea" ematen diola.


Ehungintzan trebatzeko tailerrak eskainiko dituzte uztailean zehar

Uztailean zehar Torrekua eraikinean (Errenteria-Orereta) ehungintzarekin lotutako hainbat tailer eskainiko dituzte. Gaur egun kokaleku hartan HABIAN! Ehungintzan garatzen ari diren proiektuetan egiten diren jarduerei lotutako tailerrak izango dira.

Jarduerak herritarrei zuzenduta daude eta ehungintzako jarduerak modu ludikoan egin ditzaten eta moda kontsumitzeko modu berriei buruz hausnarketa bultzatzea dute helburu. Halaber, gaur egungo kontsumo-paradigmaren aldaketak ehungintzan duen garrantzia azpimarratu nahi dute antolatzaileek, ehungintzaren jasangarritasuna, moda kontzientea, slow fashion delakoa eta tokiko kontsumoa bezalako alternatibak eskainiz.

Gaur egun HABIAN! Ehungintzan dauden hiru egoiliarren eskutik antolatuko dituzte tailerrak, Oarsoaldea Garapen Agentziaren laguntzarekin; Saioa Matxain (SAI-SUO markaren sortzailea, moda diseinatzailea), Anne Gajate (ANNE GAGO bere marka sortu duen moda diseinatzailea) eta Ruben Pantiga (modako argazkigintzan espezialista, www.kibomodaconsciente.com dendaren sortzailea eta #kosturakamikaze proposamenaren bultzatzailea).

Egitaraua eta xehetasun guztiak beheko irudian ikus daitezke. Izena eman daiteke formulario hau beteaz edo posta elektroniko bidez idatziz. Ez da beharrezkoa aldez aurretiko ezagutzarik izatea.


Bederatzi atxilotu Donostian, agiriak faltsutzea egotzita

Ertzaintzak operazioa Maria Cristina hotelean eraman du aurrera. Pasaporte diplomatiko estatubatuar faltsu batekin erregistratu zen pertsona bat antzeman dute.

Legez kanpoko agiriak saltzen eta faltsutzen zituen sare bat desegin du Ertzaintzak Donostian. Bederatzi pertsona atxilotu dituzte operazioan, Eusko Jaurlaritzako Segurtasun Sailak jakitera eman duenez.

Operazioa iragan ostegunean abiatu zuten, baina oraindik zabalik dago. Hiru atxiloturi legez kanpoko agiriak prestatzea eta banatzea leporatu diete.

Ertzaintzak operazioa Maria Cristina hotelean eraman zuen aurrera. Ustez pasaporte diplomatiko estatubatuar faltsu batekin erregistratu zen pertsona bat antzeman zuten; gainera, bilera areto bat kontratatu zuen.

Ertzaintzaren zenbait patruila bertaratu ziren, eta aretoan zeuden pertsonak identifikatu zituen, baita lehenago aretotik atera zirenak ere.

Agirien salerosketa

Gainera, ertzainek badaezpada miaketa egin zuten, pertsonen arropetan zein aretoan bilatuz. Ustezko agiri faltsu ugari eta diru kopuru esanguratsua atzeman zuten miaketan, antza denez, agirien salerosketarekin lotuta.

Konkretuki, Europa erdialdeko herrialde baten pasaporte, gidabaimen eta nortasun agiri nazional bat atzeman zituzten, guztiak hirukoiztuta. Era berean, hoteleko aretoaren alboan zegoen logela bat miatu zuten ertzainek. Arma bat eta munizioa aurkitu zituzten bertan.

Agiriez gain, inplikatuei dirua kendu zieten ertzainek, 600 eta 8.000 euro artean. Dirudienez, artikulu faltsu horiek erosteko erabili behar zuten dirua.

Ustez inplikatuek lehen hartu emana aurretik izan zuten, eta enkarguagatik ordaindu zuten dagoeneko, baina operazioaren egunean salerosketa amaitzeko asmoa zuten.

Zortzi gizon eta emakume bat

28 eta 50 urte arteko bederatzi atxilotuak, zortzi gizon eta emakume bat, ertzain-etxera eraman zituzten ikerbidea abiatzeko.

Ertzaintzak ikerketarekin aurrera jarraitzen du, eta atzemandako agiri guztiak Polizia Zientifikoaren esku utziko ditu.

Atxilotuak epailearen esku geratu dira igande honetan.


Hamasei hozkailu banatu dituzte Tichlan, Oiartzungo laguntzari esker

El Watan Sahararekiko elkartasun elkarteak hamasei hozkailu banatu ditu Tichlan, beste hainbeste familiaren artean, Oiartzungo Udalaren laguntzari esker.

Tindufeko sahararren errefuxiatu kanpalekuetan dago Tichla, eta Oiartzunekin senidetuta dago.

Aurtengo udan ez da Oporrak bakean programarik egon. Horri esker, Tindufeko errefuxiatu kanpalekuetako haurrek uda Euskal Herrian pasatzeko aukera izaten dute. Horietako batzuen kasuan, Oiartzunen, bertako familiekin.

Aurten ezin izan direnez etorri, laguntza beste modu batera helarazi da Oiartzundik. Hozkailurik ez zeukaten hamasei familia horiei beste hainbeste gailu eman dizkiete, “euren bizimodua hobetzen laguntzeko”.

Oiartzungo Udalak jakinarazi duenez, Sahararren aukeraketa egiteko ardura Tichlako alkateak eta hango zinegotziek egin dute, herritarren beharrak kontuan hartuta.


Mobilizazioak deitu dituzte gaurko Gasteizen, atzo gertatutako hilketa matxista gaitzesteko

12:00etan elkarretaratzea egin dute udaletxe parean. Arratsalderako, protesta deitu du Gasteizko Mugimendu Feministak. Atxilotua aurki eramango dute polizia etxera.

Gasteizko alkate Gorka Urtaranek Indarkeria Matxistaren aurrean Jendaurreko Erantzuna emateko Protokoloa aktibatu du Udaleko bozeramaile batzordearen bileran, atzo Arabako hiriburuan gertatutako hilketa matxistari erantzuna emate aldera. Ikerketak aurrera egin duen heinean, eta hilketa matxista izan dela jakin berritan, 12:00etan hasi den elkarretaratzea deitu du udaletxe aurrean, hilketa irmoki gaitzesteko.

Era berean, Arabako hiriburuko Udalak Mugimendu Feministak deitutako gaitzespen ekitaldiekin bat egiteko asmoa agertu du, eta herritar guztiak gonbidatu ditu ekitaldiotan parte hartzera.

Gasteizko Mugimendu Feministak, sare sozialen bidez, aurreratu du mobilizazioa egingo duela Andre Maria Zuriaren plazan, 19:00etatik aurrera.

Ustezko hiltzailea atxilotu dute

Guardia Zibilak Zaragozan atxilotu du bart 32 urteko emakumearen ustezko hiltzailea. Urruntze agindua zeukan 34 urteko gizonezkoak. Esan bezala, hilketa matxista izan dela baieztatu du Ertzaintzak.

Eraildako emakume haurdunarekin batera bere hiru urteko alaba aurkitu zuten, onik.

Ertzaintzaren arabera, arratsaldeko lehen orduan jaso zuten hilketaren berri. Hain zuzen ere, orduan topatu zuten emakumearen hilotza, kriminalitate zantzuekin, Gasteiz etorbideko 45. zenbakian dagoen Libere apartahotelean.

Ikerketak zabalik jarraitzen du.

Zaragozako Guardia Zibilaren zaintzapean da oraindik ere ustezko hiltzailea, nahiz eta espero den aurki Gasteizera eramatea, eta Ertzaintzaren esku uztea. Izan ere, Ertzaintza ari da hilketa ikertzen, Gasteizko epaitegi baten agindupean.

Emakundek hilketa gaitzesteko deia egin du

Emakumearen Euskal Erakundeko zuzendariak, Miren Elgarrestak, gaur eguerdian Gasteizko udaletxearen aurrean egingo den elkarretaratzean parte hartuko du, hilketa irmo gaitzesteko, eta biktimaren familiari eta gertuko inguruari babesa adierazteko. Emakundek abian jarri du kasu horietan aktibatzen den protokoloa, eta atzotik koordinazio estuan dago inplikatutako gainerako erakundeekin. Bestalde, Nerea Melgosa Berdintasun, Justizia eta Gizarte Politketarako sailburuak Arabako Mugimendu Feministak gaur arratsalderako deitutako mobilizazioan hartuko du parte.

Emakundek adierazi du emakumeen aurkako indarkeria dela emakumeen eta gizonen berdintasun ezaren adierazpenik latz eta gogorrena, eta botere harremanetan oinarritzen dela. Halaber, gogorarazi du berdintasunaren alde lan egitea dela indarkeria matxista prebenitzeko biderik eraginkorrena.

EUDELek gaitzespena agertu du

Euskadiko Udalen Elkarteak (EUDEL) ere "gaitzespenik irmoena" azaldu nahi izan du erailketaren aurrean, eta "elkartasuna" adierazi die biktimaren senideei eta hurbilekoei. "Tragedia honek berriro dakarkigu gogora hala erakundeek nola euskal gizarte osoak daukagun erantzukizuna, gure udalerrietan berdintasuna eraginkor egiteko", gaineratu du.

Era berean, iragarri du bat egingo duela astelehen honetan Gasteizko Udalak deitutako elkarretaratzearekin zein antola litezkeen gaitzespen ekimen guztiekin.

Clara Campoamor elkartea auzian agertu da

Clara Campoamor elkarteak, bere aldetik, gaitzetsi egin du feminizidioa, eta iragarri du dagoeneko agertu dela prozedura judizialean, biktimaren familiaren esanetara jartzeaz gain.

Elkarteak Euskadin duen ordezkari eta abokatu Jose Miguel Fernandezek adierazi duenez, "igande honetako feminizidioa bezalako zoritxarreko gertakariek indarkeria matxistaren icebergaren puntarik larriena erakusten digute, benetako gaitza izaten jarraitzen baitu eta guardia ez jaistera behartzen baikaitu".


Musikoterapia hizpide hartuta, kanturik alaiena eta tristeena ezagutu ditugu Paula Olazekin

Paula Olaz musika konposatzaileak azaldu digu zer eragiten duen musikak gure garunean eta nola laguntzen digun.

Queen taldearen "Don't stop me now" abestia ei da munduko kantarik alaiena; tristeena, berriz, Michael Kamen konposatzailearen "Discovery of the camp". Zergatik? Horixe argitu digu Paula Olazek #zientzia ren tartean, #Baipasan. Musika entzunez erlaxatu gaitezke, poztu gaitezke eta osasun mental eta fisikoaren berrezarpenerako, hobekuntzarako eta mantenurako ere erabili daiteke. Zer gehiago behar duzu?


Ultzamako Xinbili-Xanbala haur eskolan izan gara

Ultzamako Xinbili Xanbala Haur Eskolako Maite Bertizekin egon gara


Zer iruditzen zaizu banketxeen gero eta sukurtsal gutxiago egotea herrian?


Larraintzarko eta Latasako pestak, asteburuan

Uda aurrera doa eta herrietako pestak ere bai. Asteburu honetan Latasan (Imotz) eta Larraintzarren (Ultzama) izanen dira.

Lehenengo Larraintzarren hasiko dira, ostegunean. Txupinazoa 20:00etan izanen da eta, ondoren, kontzertua izanen da ostatuan; eta, herri afaria, elkartean. Gero, egunez eta gauez luzatuko da pesta ostiralean, larunbatean eta igandean. Hemen duzue egitaraua osorik:

Latasan (Imotz) larunbatean izanen da egun handia. Puzgarriak, pilota partidak, herri bazkaria, mus, bingo eta musika izanen dituzte. Eta, Igandean amaituko dira pestak, hainbat ekimenekin. Ikusi guztiak:


Alerta laranja ere iragarri dute ekaitzagatik udako lehen orduotarako

Ekaitza lehertu daiteke udan murgilduko garen datozen orduotan. Euskalmet meteorologia agentziak abisu horia iragarri du, AEMET estatu mailako meteorologia zerbitzuak alerta laranja ezarri du.

Asteazken arratsaldeko 16:58an ofizialki uda garaian murgilduko da, adituek "uda astronomikoa" deituriko horretan. 93 egun eta 17 ordu iraungo ditu, irailaren 23ra arte hain zuzen. Urtaro berri honen lehen orduetarako giro ezegonkorra izango dugula diote iragarpenek. Azken egunotan, zenbait udalerri gogor kolpatu dituen ekaitza nonahi lehertu daiteke.

Ondorioz, abisu horia edota alerta laranja ere aktibatuko dute hurrengo orduotan. AEMET estatu mailako meteorologia agentziak alerta laranja ezarri du inguruotan gauerdira arte. Ohartarazi duenez, kazkabarra egiteko probabilitatea handia da. Abisu horia ezarri du ostegunerako.

"Txingorra egin dezake"

Euskalmet meteorologia agentziak, aldiz, abisu horia jarriko du indarrean asteazken arratsaldeko 15:00etan hasi eta ostegun goizeko 9:00ak arte. Gaur "ordubetean 15 l/m² baino gehiago pila daiteke EAEko zenbait lekutan, batez ere ekialdean. Zaparrada trumoitsuak botako ditu eta zenbait lekutan handiak izan daitezke, ekialdean bereziki; zaparradekin batera txingorra egin dezake eta haize-boladak gogorrak izan daitezke". Ostegun goizaldean ere, "ordubetean 15 l/m² baino gehiago pila daiteke Gipuzkoako zenbait lekutan, bereziki ekialdean. Zaparrada trumoitsuak botako ditu eta zenbait lekutan handiak izan daitezke, bereziki ekialdean".

Giro honekin, Usurbilen gaur, ekainak 21, "goibel egongo da eta zaparrada trumoitsuak botako ditu, batez ere egunaren bigarren partean. Ipar-haizea ibiliko da, azken orduetan mendebaldera aldatuko da. Tenperaturan aldaketarik ez edo gutxi jaitsiko da". Bihar "goizean goiz zaparradak botako ditu. Orduak pasa ahala atertuz joango da eta hodeiak gutxitu egingo dira. Mendebaldeko edo ipar-mendebaldeko haizea ibiliko da. Tenperatura minimoetan aldaketarik ez edo gutxi jaitsiko dira, maximoetan aldaketarik ez edo gutxi igoko dira". Ostirala eguzkitsu esnatuko zaigu.

Informazio eguneratua, euskalmet.eus atarian jaso dezakezue.


ELAk lan istripuen aurkako berehalako neurriak eskatu ditu

Lakuntzako enpresa batean langile baten heriotzaren aurrean, ELAk patronalari exijitu dio “plantillaren segurtasuna etekin ekonomikoaren gainetik lehenesteko, eta Nafarroako Gobernuari lan baldintzak kontrolatzeko baliabideak areagotzeko”.

Enkofratu plataforma batek harrapatuta ostiralean langile bat hil zen Lakuntzako Sakana kooperatiban. ELAk lehenik eta behin “babesa eta elkartasuna” adierazi die biktimaren senideei eta gertukoei, eta, aldi berean, lan ezbeharraren arrazoiak eta erantzukizunak zehazteko ikerketa sakona egitea eskatu du. Enpresan azken zazpi urtetan hil den laugarren langilea dela gogorarazi du ELAk, eta Nafarroan lantokian aurten hil den bigarren langilea dela ere gogorarazi du.

Sindikatuak gaztigatu duenez, “2012. urteaz geroztik, Nafarroan laneko ezbehar tasak %30 egin du gora, eta laneko heriotzen %40 enpresek segurtasun neurriak ezartzen ez dituztelako gertatzen dira”. ELAk salatu duenez, “horren aurrean, patronalak ez du erantzunik ematen, eta Nafarroako Gobernuak behin eta berriz bideratzen ditu baliabide publikoak Prebentzioko Lurralde Ordezkaria finantzatzera, ezeraginkorra dela jakin arren, eta Nafarroako Osasun Publikoaren eta Lan Osasunaren Institutua eta Lan Ikuskaritza kolapsoaren ertzean mantentzen dituen bitartean”.

ELAk eskatu du “langileen segurtasuna onura ekonomikoaren aurrean lehenestea”. Horrekin batera, eskatu du “elkarrizketa sozialeko politika ez eraginkorrak bertan behera uztea, kontrolerako bitarteko publikoak areagotzeko helburuarekin”. Aldi berean, sindikatuak langileei dei egin die “antolatzeko eta mobilizatzeko, enpresetako eta lantokietako laneko ezbeharrak behin-betiko desagerrarazteko”.


Xapo aldizkariaren 20garren alea kalean da maiatzaren erdialdetik

Etxez-etxe banatu dute Xapo aldizkariaren azken alea. 20garren zenbakia izango da orain argitaratu berri dena. Besteren artean ondorengo gaiak jorratu dira: Goizuetan bizitzea erabaki duten zenbait emakumeren kontuak, Minondoren gutunak, Arainburu mendi taldea, eskolako ikasleen ekarpena, Ibanen Abu Dhabiko esperientzia, Iñakiren begiekin Goizueta iruditan, eta beste hainbat kontu jaso dira.


Zaintza-lanen diagnostikoa aurkeztuko dute gaurkoan

Basteron, zaintza-lanen diagnostikoa eta etorkizunerako proposamena aurkeztuko dituzte. Arratsaldeko 18:30ean hasiko da ekitaldia.

Udaleko Berdintasun sailak martxoan zainketen diagnostikoa egitea erabaki zuen, III. Berdintasun Planean jasotakoari men eginez. Diagnostiko horretan Andoaingo datuak aztertu dira: zein zerbitzu eskaintzen diren, zaintzaileen egoera, amatasun motak... Eta, han, horren emaitza gisa, ondorio batzuk atera dituzte. Eskuorri batean bildu eta udalerri osoan banatu dute. Helburua garaira egokitzea dela adierazi du Petri Romero zinegotziak: “Argi dago zaintza ulertzeko modua berritu behar dugula, esparru ekonomikoan zein politikoan duen kokapena aldatu behar dugula, eta zaintza-lanak berrantolatu behar ditugula, hau da, zaintza-lanak demokratizatu behar ditugu, eta guztiok inplikatuko gaituzten bideak aztertu behar ditugu”

Emagin elkarteak egin du diagnostiko-lana eta beren arabera, etorkizunari begira lau alderdi jorratu behar dira: aitorpen soziala eta politikoa lortzea, zaintza-lanak modu bidezkoagoan banatzea, autonomia eta agentzia sustatuko dituen arreta eskaintzea eta, azkena, zaintzaileen bizi- eta lan-baldintzak duintzea.


Datuek gora egin dute berriz, eta 230 kasu atzeman dituzte hiru egunean

Pasa den ostegunean datuek koska bat behera egin zutela zion egunkari honek; gaur ordea, atzera ere igo egin dira. Astelehenetik asteazkenera bitartean 230 kasu jaso ditu Osasun Sailak, gaur argitaratutako txostenaren arabera.

Herriz herri begiratuta, Beasainek (52), Lazkaok (36), Zumarragak (32), eta Legazpik (30) izan dituzte kasurik gehienak, baina beste 12 herritan ere badaude positibo berriak. Eragin tasari dagokionez, hemezortzi herri daude eremu gorrian, hiru laranjan eta bakarra berdean.

Koronabirusaren krisia 2020ko martxoan hasi zenetik, 11.246 kasu agertu dira guztira Goierrin.

Txostena: Koronabirusaren datuak (2021/12/02)


EITB Focusen inkestaren emaitzek EAJ "norabide onean" doala frogatzen dute, Ortuzarren ustez

EAJren EBBko presidenteak nabarmendu duenez, Jaurlaritzak "Espainiako Gobernuak baino politika aurrerakoiagoak darabiltza". Gasteizen aurreikusten den lehia estua hizpide, Arabako hiriburua "konplexua eta oso aldakorra" dela azpimarratu du.

EITB Focusek 2023ko udal eta foru hauteskundeei begirako boto asmoaren inguruko inkestaren emaitzen balorazioa egin du gaur Andoni Ortuzar EAJren EBBko presidenteak, Radio Euskadiko "Boulevard" saioan egin dioten elkarrizketan. Galdeketaren arabera, EAEko hiru hiriburuetan gehiengoa lortuko lukete jeltzaleek. Ortuzarren iritzian, emaitzok frogatzen dute EAJ "norabide onean" doala, eta, hortaz, "pozez" hartu ditu, hitzordurako "urtebete falta dela" ohartarazi badu ere.

Buruzagi jeltzaleak nabarmendu duenez, EAJ "ez da alderdi tradizionalista bat, gizartearekin batera eboluzionatzen duena baizik". Horren hitzetan, "Espainiako Gobernuak baino polika aurrerakoiagoak darabiltza". Izan ere, nabarmendu duenez, Sanchezen gobernuak "iragarpenak egin bai, baina gero ez ditu iragartzen dituen neurri horiek martxan jartzen".

Gasteizen aurreikusten den lehia estua hizpide (EAJ eta EH Bilduren artekoa), Arabako hiriburua "konplexua eta oso aldakorra" dela aitortu du. Gogorarazi duenez, elkarren segidako bost hauteskundeetan bost alderdi ezberdinek irabazi zuten (Marotoren PP udal bozetan; PSE-EE, beste batzuetan; EH Bildu, Europakoetan; Podemos, orokorretan eta EAJ autonomikoetan).

Inkestak EH Bilduri aurreikusten dion igoerari buruz galdetuta, Ortuzarrek uste du "Bildu garai batean zen horretara" itzultzen ari dela, duela urte batzuk "orain aurreikusten dizkioten emaitzak bertsuak" izan baitzituen, horren esanetan. "Ezberdintasuna da lehen sistemaren kontrakoak zirela, eta orain instituzioen moketa azpira etorri direla". Nabarmendu duenez, EH Bildu "gure moduan bozkatzen ari da Madrilen", eta iradoki du akaso "batzuk deseroso" egongo direla "Bildu hain soft batekin, hain dira hard eta", erantsi du ironiaz.

EAJko buruzagiak aitortu duenez, ez dago "kezkatuta" koalizio subiranistak eta PSE-EEk egin dezaketen balizko itunaz. Horren ustez, "indar metaketak zerbaitetarako egin behar dira, zeren helburua bada EAJ botatzea, hurrengo egunean galdera honakoa izango da: "Eta orain zer?". Ildo horretan, aurreikusi du ez dela "erraza" izango EH Bildu PSE-EErekin batera gobernatzea, baldin eta "Bilduk bere programan dioena betetzen badu".

EITB Focusek aurreikusten duen abstentzio altua (% 40koa) kezkaz hartu du EAJko buruzagiak. "Garai oso konplexu" bati egotzi dio, eta aitortu du buruzagitza politikoak "gero eta antz gehiago" duela "telebistan agertzen ziren txontxongilo haiena". Nolanahi ere, uste du "gauzak eskatzeko parte hartu" behar dela. "Abstentzioa gertatzen denaren konplizea ere bada. Alderdi baten kontra bozkatzeak ondorio perbertsoa ere izan lezake, ondorio larriagoak eraginez", ohartarazi du. Hala, "pazientzia" edukitzeko eskatu die herritarrei. "Batzuetan txalo edo kokoteko bat merezi dugu ez gaudelako dagokigun mailan, baina iritzi kritikoa azaltzeko asmoa badago, onena botoaren bidez egitea", gaineratu du.


Eguneko 260.000 positibo kasu erregistratu dira abuztuan

Herrialde gehienetan pandemiaren unerik gogorrena izaten ari da abuztua. Batzuek itxialdia arintzearen prozesuarekin dihardute oraindik ere; besteek, berriz, neurriak gogortu dituzte


Gazteentzat eta nerabeentzat prestatutako ikastaroetan izena eman daiteke

Ekainaren 12tik 15era bi ikastaro antolatu ditu Hernaniko Udalak. 12-17 urte bitartekoentzat bi piragua saio eta bi eskalada saio izango dira, eta 18-30 urte bitartekoentzat bi piragua saio, bi eskalada saio eta piragua irteera. Izena www.linktr.ee/gaztelu estekan eta 943 33 70 41 zenbakian eman daiteke.


Gaztetxeko Fubito Txapelketako finalak

Plazan izango dira.


"Telleria eta gero, zer" liburuaz SOLASALDIA. Ernesto Pratekin

Online.Antsoainen. Izena eman: euskera@ansoain.es en.


Loinatz Proba Viacheslav Ivanovek irabazi du, esprintean

BEASAIN // Ion Lazkanoren omenezko Loinatz Proba Viacheslav Ivanov irabazi zuen. Jose Marinekin batera ihes egin zuen Olaberriko azken igoeran eta garaipena buruz buru jokatu zuten. Errusiarrak aise menderatu zuen Marin, esprintean. Andrea Pietrobonek mendiko saria irabazi zuen, Iñigo Eizagirrek tarteko helmugena eta Eolo-Kometak taldekakoa.


Fruta txikiak ezingo dira plastikoarekin bildu Frantziako Estatuko supermerkatuetan

Kilo eta erditik beherako elikagaiei eragingo die neurriak. Dena den, dendek sei hilabeteko epea izango dute orain dutena saltzeko.

Gaurtik aurrera, Ipar Euskal Herriko eta Frantziako Estatu osoko supermerkatuetan ezingo da kilo eta erditik beherako frutarik edo barazkirik saldu plastikoan bilduta, 2021ean hondakinak murrizteko onartutako lege dekretua medio.

Hori horrela, ezingo dira plastikoarekin bildu tomateak, tipulak, kuiatxoak, kiwiak, limoiak, eta abar. Bereziki supermerkatuetan saldu ohi dira plastikozko kutxetan, eta horrelakorik ezingo da egin aurrerantzean.

2026a arte salbuespen batzuk onartuko dira, fruitu gorrien kasuan adibidez, soltean salduz gero azkar lizuntzen direlako.

Dena den, dekretuan agertzen denez, dendek sei hilabeteko epea izango dute orain dutena saltzeko.

Banatzaileek kartoia erabiliko dute alternatiba gisa, edo paperezko poltsak eta zelulosa sareak. Baina kritikatu dute ez dela adostasunik izan agintarien eta euren artean, oraindik ez baitute plastikoaren ordezkorik aurkitu zenbait elikagairentzat.


Oteiza elkarteko pilotarien joan den asteko emaitzak

Eskuz binakako eta gomazko paletako pilota partidak jokatu dituzte herriko pilotariek.

Oteiza Pilota Kirol Elkarteko pilotariek partida ugari jokatu dituzte joan den asteburuan. Honako argazki honetan ikus daitezke emaitza guztiak:


Aimar Irigoienek irabazi du seigarren urtez jarraian Euskadiko Harri-jasotze Txapelketa

Aimar Irigoienek irabazi du Euskadiko Harri-jasotze Txapelketa seigarren urtez jarraian. Errezildarrak berdindu egin du iazko marka (12.462 kilo, 107 jasoaldi eginda), eta seigarren aldiz jantzi du txapela, Jexuxmari Iruretagoiena Izeta III.-a txapeldunordeari 1.312,5 kilo eta hamaika jasoaldiko aldea aterata. Herenegun, larunbatean, jokatu zuten txapelketa, Labaiengo (Nafarroa Garaia) herriko plazan, 17:00etan hasita. Irigoien eta Iruretagoienaz gain, Xabier Ariztegi Elizagoien Santxin etxalartarra, Josetxo Urrutia Baleztena leitzarra, eta Hodei Iruretagoiena Elustondo Izeta III.-a lehiatu ziren proban. Artean, Aimar Irigoienek du txapelketako errekorra: 13-362,5 kilo, 115 jasoaldi. 2009an egin zuen.


75 kontzertu Donostiako Musika Hamabostaldian

Abuztuaren lehenetik 27ra bitartean bakarlari entzutetsuak izango dira: Yuja Wang, Grigori Sokolov, Elisabeth Leonskaia, Stephen Hough eta Mitsuko Uchida pianistak; eta Anne-Sophie Mutter, Leonidas Kavakos eta Julian Rachlin biolinistak.

Donostiako 82. Musika Hamabostaldiak 1,8 milioi euroko aurrekontua dauka, 75 kontzertu eskainiko ditu 35 agertokitan abuztuan, Donostian nahiz Gipuzkoako, Arabako, Nafarroako eta Iparraldeko zenbait herritan. Gaur goizean aurkeztu dute egitaraua Kursaaleko Foyer-ean.

Sei orkestrak parte hartuko dute: Luxenburgoko Orkestra Filarmonikoak, Budapesteko Festival Orkestrak, Espainiako Orkestrak, Galiziako Orkestrak, Euskadiko Orkestrak eta EGO Euskal Herriko Gazte Orkestrak.

Abenduaren 1ean eta 2an izango dira lehen emanaldi nagusiak Kursaalen. Luxenburgoko Orkestra zuzenduko du Gustavo Gimenok, eta Yuja Wang pianistak joko ditu Liszten Lehen kontzertua eta Mozarten Hogeigarren kontzertua. Abuztuaren 8an EGOrekin Julian Rachlin biolinistak Mendelssohnen kontzertu bat joko du; abuztuaren 9an, Grogori Sokolov pianistak, Rachmaninoven preludioak eta Chopinen polonesak. Abuztuaren 19an Galiziako Orkestrarekin ariko da Elisabeth Leonskaia, Brahmsen Pianorako bigarren kontzertua eskaintzeko. Abuztuaren 20an, Easo Abesbatzak Brahmsen bi pieza kantatuko ditu. Abuztuaren 21ean, Euskadiko Orkestrak interpretatuko ditu Poulenc, Faure eta Beethovenen obra bana, Victor Pablo Perezen zuzendaritzapean. Abuztuaren 22an Schuberten obrak joko ditu Mitsuko Uchida pianista japoniarrak.

Azken bi egunetan, abuztuaren 26an,Anne-Sophie Mutter biolinistak Mozart, Beethoven eta Francken sonatak interpretatuko ditu; eta abuztuaren 27an, Budapesteko Festival Orkestrarekin Dejan Lazic pianista izango da, Milhaud, Satie, Kodaly eta Ravelen obrak jotzen.

Dantzak leku berezia izango du egitarauan, Victoria Eugenia antzokian: Lucia Lakarra eta Matthew Golding abuztuaren 17an ariko dira, eta Iratxe Ansa eta Igor Bacovich abuztuaren 23an.

Hamabostaldiak opera bat ekoiztu du propio: Hirira. Abuztuaren 10ean, Easo Eskolaniako eta Easo Gazte Abesbatzako haurrek Viktoria Eugenia antzokiko oholtzara eramango dute haurrentzat sortutako opera hau, Gorka Mirandak zuzendurik.

Sarreren salmenta bihar, ekainaren 29an, abiatuko da 11:30etik aurrera; www.musikahamabostaldia.eus webgunean eskuratu ahal izango dira txartelak, baita Kursaal eta Victoria Eugenia antzokietako leihatiletan ere.

Gainera, bost ziklo berezi izango dira: organo zikloa (abuztuaren 1etik 8ra bitartean), antzinako musika zikloa (abuztuaren 3tik 16ra), musika garaikideko zikloa, ganbera musika zikloa eta interprete gazteen zikloa.

Musika Hamabostaldiak bere egoitza nagusia Donostian izanik ere, hamabost kontzertu eramango ditu Gipuzkoa, Araba, Nafarroa eta Iparraldeko zenbait herritara, hala nola Loiolako eta Arantzazuko santutegietara, Hondarribiko Itsas Etxera eta Hernaniko Txillida-Lekura.


Proportzionaltasunaren neurria

Leonardo Da Vincik, bertze hainbat artelanen artean, dotore marraztu zuen gizakiaren proportzio perfektuaren irudia, beso eta hankak zabal-zabal. Donostian, birusaz babesteko, masailezurra hautsi dio gazte bati ertzainak pilota batekin, modu proportzionalean. Barakaldon, sudurra sindikalista bati, borraz. Proportzioa, ipurdia bezala, bakoitzak berea.


Bildumazaleen plaza bihurtu zen atzo Urduña

"Antiagoaleko eta bildumazko gauzen IX. azoka" egin zuten atzo Urduñan. Antzinako milaka objetu ikusi eta eskuratzeko aukera egon zen goizetik arratsaldera arte, Foru plazan jarritako dozenaka postuetan.

Argazkiak: Antonio Muñoz Merino


Bardeako bonbak, gerren hitzaurre

Europako entrenamendu gune militar handiena Nafarroan dago: Bardeako tiro eremua. 1951tik, NATOko kideek han probatzen dute gatazka armatuetan erabiliko duten munizioa.


Zenbat putazale zarete?

Nafarroan 30 prostituzio klub baino gehiago eta 700-800 prostituta daudela jakinarazi berri du parlamentuan Javier Remirez Nafarroako Gobernuko presidenteordeak, PSNko parlamentari baten galderari erantzunez. Bertze datu inportante bat ere plazaratu du: 2.000 gizon inguruk ordaintzen dutela egunean emakumeak esplotatzeko. Egunero.

Datu ofizialak dira. Bazterrean jarduten duen errealitate bateko gutxienekoak, alegia. Eta eguneko datua izaki, bertze hainbertzerengatik biderkatu beharrekoa dela bistan da, putazale kopuru erreal batera hurbildu nahi bada. Ezin norbere buruari galdera hauxe egin gabe utzi, horregatik: zenbat putazale daude, hortaz? Zenbat zarete?

Garrantzitsua da galdera. Erantzuna bera. Datu horien gibelean ez baitago sexu-praktika jakin batzuen gaineko juzgu jakin bat, ezta sexuarekiko irakurketa etikorik egiteko intentziorik ere. Kontrakoa. Pertsonak eta bereziki emakumeak ulertzeko zein modu dagoen ulertzeko gogo bat dago, ez bertzerik.

«Pentsatu gabe, galdetu gabe, guk nahi dugun hori eginarazteko prest gaude. Zaude»

Datu horien gibelean bertze erretratu hau ere badagoelako: egunero gutxienez 2.000 gizaseme prest daude Nafarroan sexu bidez pertsonaren bat esplotatzeko, diru truke norberaren erantzukizuna eta enpatia uxatzeko, eta ea paperak ote dituen, ea norbaitek hor egotera behartu ote duen, ea zenbatgarrena ote naizen... pentsatu gabe, galdetu gabe, guk nahi dugun hori eginarazteko prest gaudela. Zaudela.

Horra gure gizartearen zimur sakon bat. Egia zahar bat, prostitutaz solas egiten dugunean ezkutatzen dena: zenbat zareten parean duzuen pertsona, emakumea, deshumanizatzeko gai. 2.000 egunero bai, gutxienez.


Festen amaiera, barre algaren artean

Tolosako San Blas auzoko festetako azken eguna ari dira ospatzen gaur; Ugaitz Mugertza eta Jexux Mari Mujika aizkolariek erakustaldia eskaini dute, eta Oihana Iguaran eta Julio Soto bertsolarien txanda izan da ondoren.

Bertakoez gain, inguruko herrietako jende ugari elkartu da goizean Tolosako San Blas auzoan azken festa egunarekin bat eginez. Tolosako Udal Txistulari Bandaren musikarekin jaiki dira auzotarrak, eta Konponezinak txarangak eman dio dianari jarraipena. Ugaitz Mugertza eta Jexux Mari Mujika aizkolarien erakustaldia ikusteko aukera izan da, eta, horren ostean, Oihana Iguaran eta Julio Soto bertsolariak igo dira oholtza gainera.

Arratsaldean ere izango da zer ospatu San Blasen. Bertsolariek bigarren saioa eskainiko dute 18:00etan, eta ondoren, Elustonto anai-arrebek hartuko dute oholtza aurtengo festak agurtuz.


Desafio ikusgarria eta garaile bakarra, Aginaga

Elkarrekin lehia bizian, baina beti lagun artean. Aginaga lehian eta Aginaga garaile San Praixkuetako herri-kirolen desafioan.

Lokotsak biltzen, txingak eta zakuak garraiatzen, artoa aletzen, sokatiran, egurrak mozten... Sasoi betean dira aginagarrak, eta aurtengo San Praixkuetan ere agerian utzi dute herri-kirolen desafioan. San Praixku Eguna, lehiatokian bilakatu zuten Ariztitxo frontoia. Nabarmentzekoa aurten, bi urteren ostean, ohiko festa giroa itzuli den honetan, belaunaldi berriaren parte hartzea. Eta gazteenek ere argi utzi dute; haria ez da eten Aginagan.

Astearte arratsaldean, bertako frontoian ikus-entzuleak ere jaialdi betean murgilarazi zituen herri-kiroletan jasotako ondoko irudiok horren lekuko.


Odol-ateratzeen egutegi berria

Datorren barikuan, urtarrilaren 22an egingo dute aurtengo lehen odol ateratzea. COVID-19 dela-eta, berritasunekin dator funtzionamendua, izan ere, odola ematera joateko hitzordua eskatu beharko da, egunean bertan: 943 00 78 84.

Jende pilatzeak saihesteko helburuarekin ezarriko dute hitzordu sistema odol ateratzeak egiteko. Egunean bertan eskatu behar da txanda, 08:30etik 13:30era bitartean: 943 00 78 84.

Egunak

Egutegiari dagokionez, honakoak dira ezarritako egunak:

Urtarrilaren 22

Martxoaren 26

Maiatzaren 21

Uztailaren 23

Irailaren 24an

Azaroaren 26


Hamaika kontzertu, dantza emanaldi eta tailer prestatu dituzte Bilboko Ibilaldirako

Bilboko Abusu ikastolak antolatu du, eta maiatzaren 29an ospatuko da, ‘Erro, harri, har’ leloarekin

Guztira 4,2 kilometro eta lau gune izango ditu Bizkaiko ikastolen 40. jaiak. Seigarrenez egingo da Bilbon, eta hirugarrenez antolatuko du Abusu ikastolak. Antolatzaileek adierazi dutenez, «herritarra, parekidea eta parte hartzailea» den egitarau bat landu dute. Itziarren Semeak, Afrika Bibang, STR eta Kai Nakai izango dira eguneko kontzertuetako batzuk, eta Aiko, Bolintxu dantza taldea eta Disko Txantxa dantzaren arloko ikuskizun eta tailerrak. Umeentzat ipuin kontalaria, magoa eta zirku tailerra ere egongo dira, besteak beste, eta arratsaldean, Go!azen.

Abusuko ikastola 1977an sortu zen, eta bi bider antolatu du Ibilaldia orain arte. Gaur egun, 700 ikasletik gora dauzka ikastolak, eta 500 familiak eta 60 langilek osatzen dute kooperatiba elkartea. Hainbat gauza adierazi nahi izan dituzte leloarekin. Erro «sustraiak zaintzen» ari direlako, harri «harria bezain gogor jardungo dutelako» euskararen eta ikastolen alde, eta har, «harrera herria» izan nahi dutelako, «herrian zein kanpoan jaiotakoei zabalik».

Onintza Enbeita bertsolari muxikarrak sortu du aurtengo Ibilaldiaren abestia, eta bideoklipean «euskal hezkuntzako eredu kooperatiboa» goraipatu nahi izan dutela adierazi dute, ikasleei eta gurasoei protagonismoa emanez. Revolta Permanenteko eta STRko Iker Villak, La Basuk eta Afrika Bibangek abestu dute kanta.


Ezingo da Nabalaldean aparkatu datorren asteburuan

Datorren asteburuan Donibanen 2022ko Espainiako Batel Txapelketa lehiatuko denez, datozen larunbat eta igandean goizeko 8:00etatik 16:00ak bitartean ezin izango da Nabalaldean aparkatu (baimenduak salbu).

Araudiaren berri Pasaiako Udaltzaingoak eman du. Informazio gehiago behar duena haiekin jar daiteke harremanetan 943 00 43 00 telefonoaren bitartez.


Izena emateko azken egunak

Hainbat ikastaro eskainiko ditu Goiz Eguzkik ikasturte honetan: mantentze-gimnasia, calhibol, yoga, ipar martxa eta frantsesa. Izena eman nahi dutenek, etzira arte dute aurrematrikulazioa egiteko aukera. Bulegora bertaratuz egin daiteke izenematea: gaur eta bihar, 16:00etatik 18:00etara; eta, etzi, berriz, 10:00etatik 12:00etara.


Aniztasun Jai jendetsua

Larunbatean Aniztasun Jaia egin zuten Urretxun. Bertan bildutakoek, herrialde ezberdinetako platerak dastatzeko eta musika eta dantza ikuskizunez gozatzeko aukera eduki zuten. Eguraldi bikaina lagun, jende asko elkartu zen Urretxuko Gernikako Arbola plazako aniztasunaren erakusleihoan.


Donostia Arraun Lagunak iazkoa errepikatzen ahaleginduko da

Iazko Kontxako Bandera ahaztezina eta historikoa izan zen Donostia Arraun Lagunakentzat. Euskotren liga eskuratuta, Kontxako sailkatze estropada, bi jardunaldiak eta bandera irabazi zituzten. Aurten, ordea, Orio aurretik izan dute ligan, eta denboraldian zehar hobeak izan dira. Horiek horrela, Kontxan onena eman beharko du Donostia Arraun Lagunek iaz badian lorturikoa errepikatzeko.

Emakumezkoen sailkatze estropada jokatuko dute gaur, 18:00etatik aurrera. Guztira, hemeretzi traineruk parte hartuko dute, eta zazpi onenak sailkatuko dira datozen bi igandetarako. Azken urteotan gertatu den moduan, Galiziako traineruen mailari erreparatuko diote askok –iaz Chapela sailkatu zen–. Donostiarrarekin batera, zortzi traineruk jokatuko dute bandera datozen bi igandetan.

Emakumezkoen sailkatze estropadako irteera ordena:

Tiran

Tolosaldea

Zumaia

Deustu

Orio

Cabo

Hibaika

Chapela

Donostia Arraun Lagunak

Hondarribia

Ondarroa

Perillo

Zarautz

Castro

Rianxo

Mugardos

Portugalete

Hernani

Castropol

Hona hemen iazko sailkatze estropadako denbora ofizialak –lehen zazpiak sailkatu dira–:

Donostia Arraun Lagunak 10:54.00

Orio 11:02.46

Hondarribia 11:08.62

Tolosaldea 11:10.42

Deustu 11:13.68

Hibaika 11:13.74

Chapela 11:16.02

San Juan 11:17,58

Ondarroa 11:18,88

Cabo 11:19,84

Zumaia 11:19,88

Perillo 11:20,18

Isuntza 11:34,82

Tiran 11:36,54

Zarautz 11:45,66

Lutxana 11:47,82

Ribeira 11:57,70

Lapurdi 12:07,52

Mugardos 12:11,26

Castro 12:52,58


ELAk Jaurlaritzari eskatu dio itxaroteko Energia Berriztagarrien Lurralde Plan Sektorialari instalazio berriak onartzeko

Azazeta eta Labrazako parke eolikoek ingurumen inpaktuaren adierazpena jaso dutela iragarri zuen Jaurlaritzak, eta dagoeneko gisa horretako beste 33 proiektu egiteko bidean dabiltza Hego Euskal Herrian. Nafarroan hiru parke eraikitzen hasi dira berriki: Linte, Jenariz eta San Markos II.

Energia Berriztagarrien I. Lurralde Plan Sektoriala onartu behar dute, eta horren ondoren eman behar dira berriztagarrien instalazioak eraikitzeko baimenak. Hori aldarrikatu du ELAk ohar baten bidez, eta Eusko Jaurlaritzari eskatu dio plan hori onartu arte itxaroteko baimen gehiago eman baino lehen. Izan ere, azaldu dute plangintza horrek zehaztuko duela instalazio horiek «non eta nola» eraiki ahalko diren. Atzo Jaurlaritzak Arabako Labrazako eta Azazetako parkeek ingurumen inpaktuaren adierazpena jaso dutela iragarri ondoren egin du eskaera sindikatuak; horiez gain Hego Euskal Herriko 33 lekutan dabiltza sortzen energia berriztagarria ekoizteko azpiegiturak.

Berriztagarrien Plan Sektoriala «gizartearen parte hartzearekin eta pertsonen eta ingurugiroaren onurak bilatuko dituzten irizpideak lehenetsiz» egitea ere galdegin du sindikatuak. Hala ere, plan hori onartu bitartean, ELAk adierazi du beharrezkoa dela «gizartearen energia beharrak aztertu eta egin beharreko kontsumo murrizketak zehaztea», eta, horrekin batera, berriztagarriekin sortuko den energia kontuan izanda, energia fosilen ekoizpena murrizteko plangintza ere egitea.

Hala ere, ohartarazi dute helburua ez dela energia fosila berriztagarriekin aldatzea: «Proiektu horiekin planteatzen ari dena energia gehiago ekoiztea da, ez energia fosila berriztagarriekin ordezkatzea».


Kontzertua

18:30. Tolosako musika bandaren. Udaberri hasierako kontzertua, Zerkausian, Idoia Balza Garmendiak zuzenduta.


"Ipernas"ek jasoko du Setien sagardotegiko kaxa

Martxoak 15 eta 21 bitarteko partiden ostean, "Aiurri" taldeko kideen arteko zozketa berria egin da eta 77. postuan sailkatu zen "Ipernas" jokalaria izan da Setien sagardotegiko kaxa irabazi duena. Aurreko asteko partida guztiak batuta, bera izan da zozketaren irabazlea. Saridunak Aiurrirekin harremanetan jarri behar du.

"Ipernas" erabiltzaileari (77. sailkatua, azken astean) Aiurrirekin harremanetan jartzeko eskaera luzatu nahi diogu, saria jaso dezan. Asteko partida guztietan parte hartu du, eta frogatu behar dugu eskualdekoa dela. Irabazleak andoain@aiurri.eus e-postara idatzi behar du, edo mezua idatzi 619 16 35 37 telefono zenbakira.

Egunean Behin denboraldi berria:

astea: Mizpiradiko sagardoa. Irabazlea: Txurruskita (Andoain).

astea: Zabalako sagardoa. Irabazlea: Lupita (Andoain).

astea: Gaztañagako sagardoa. Irabazlea: Miren (Andoain).

astea: Aburuzako sagardoa. Irabazlea: Artxi (Zizurkil).

astea: Oianumeko sagardoa. Irabazlea: Miren (Andoain).

astea: Altunako sagardoa. Irabazlea: Ane (Andoain).

astea: Setieneko sagardoa. Irabazlea: Ipernas (Andoain).